IL-ĦDAX-IL PARLAMENT

LAQGĦA NRU.

Il-Ħamis, 1 ta' Diċembru 2011.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, f' 12.08 p.m.

L-Onor Francis Zammit Dimech, President tal-Kumitat, ippresieda.

PREŻENTI:.

ASSENTI: Il-Viċi Prim Ministru u Ministru tal-Affarijiet Barranin, l-Onor Francis Agius, l-Onor Charlò Bonnici u l-Onor George Vella.

Bil-permess tal-Kumitat cameraman u fotografi kienu mistieden biex jieħu filmat tal-ewwel parti tal-laqgħa.

L-Iskrivan tal-Kumitat qal it-talba.

LAQGĦA MA' MICHEL BARNIER, KUMMISSARJU EWROPEW GĦAS-SUQ INTERN U SERVIZZI, DWAR:-

(ii) l-Att dwar is-Suq Uniku.

Il-Kummissarju Michel Barnier, li kien akkumpanjat mis-Sur Martin Bugelli, Kap tar-Rappreżentanza tal-Kummissjoni Ewropea f'Malta, s-Sur Gregoire Scholler, Membru tal-Cabinet, u minn interpretu, għamel preżentazzjoni qasira dwar it-tisħiħ tas-Suq Uniku u r-riformi fis-suq finanzjarju fid-dawl tal-kriżi finanzjarja globali.

Il-Kummissarju Barnier ippreżenta dawn id-dokumenti:-

Dokument 931 Tabella li turi l-programm ta' regolamentazzjoni tal-Kummissjoni Ewropea b'rispons għall-kriżi finanzjarja u għall-impenji adottati mill-G20; u

Dokument 932 Il-pjan ta' azzjoni għat-tisħiħ tas-Suq Uniku mifrux fuq 12-il qasam li għandu jikkontribwixxi għat-tkabbir ekonomiku.

Wara kien hemm diskussjoni fuq diversi kwestjonijiet ta' rilevanza partikolari għal Malta, fosthom, il-proposta tal-Kunsill għal direttiva dwar sistema komuni ta' taxxa fuq it-tranżazzjonijiet finanzjarji, il-kriżi finanzjarja, s-settur tal-e-gaming u r-rikonoxximent ta' kwalifiki professjonali fil-pajjiżi membri tal-Unjoni Ewropea.

Fis-1:00 p.m. il-Kumitat aġġorna għal nhar it-Tnejn 5 ta' Diċembru 2011 fis-7.00pm b'din l-aġenda:-.

Konsiderazzjoni ta' rapport legali u tekniku dwar jekk din il-proposta leġislattiva tal-Kunsill tmurx kontra l-prinċipju tas-sussidjarjetà skont il-provvedimenti ta' Protokoll 2 anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea:-

(i) Proposta emendate għal Regolament tal-Parlament Ewropew u tal-Kunsill li jemenda r-Regolament tal-Kunsill (KE) Nru 1290/2005 u r-Regolament tal-Kusill (KE) Nru 1234/2007 għar-rigward tad-distribuzzjoni tal-ikel għall-persuni l-aktar fil-bżonn fil-Komunità (KUM(2011)634).

Konsiderazzjoni ta' rapporti preliminarji dwar is-sussidjarjetà fir-rigward ta' proposti leġislattivi tal-Unjoni Ewropea.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

It-Tnejn, 5 ta' Diċembru 2011.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-7.10 p.m.

Preżenti wkoll kien hemm is-Sinj.

Eleanor Scerri, is-Sinj.

SKUŻAT: L-Onor Leo Brincat kien imsiefer fuq xogħol parlamentari.

ASSENTI: Il-Viċi Prim Ministru u Ministru tal-Affarijiet Barranin, l-Onor Charlò Bonnici u l-Onor Beppe Fenech Adami.

L-Iskrivan tal-Kumitat qal it-talba.

Il-Minuti tal-laqgħat numri 53 u 54 li saru fit-30 ta' Novembru u fl-1 ta' Diċembru 2011 kienu konfermati.

KONSIDERAZZJONI TA' RAPPORT LEGALI U TEKNIKU DWAR JEKK DIN IL-PROPOSTA LEĠISLATTIVA TAL-KUNSILL TMURX KONTRA L-PRINĊIPJU TAS-SUSSIDJARJETÀ SKONT IL-PROVVEDIMENTI TA' PROTOKOLL 2 ANNESS MAT-TRATTAT DWAR L-UNJONI EWROPEA U MAT-TRATTAT DWAR IL-FUNZJONAMENT TAL-UNJONI EWROPEA:-

Proposta emendata għal Regolament tal-Parlament Ewropew u tal-Kunsill li jemenda r-Regolament tal-Kunsill (KE) Nru 1290/2005 u r-Regolament tal-Kunsill (KE) Nru 1234/2007 għar-rigward tad-distribuzzjoni tal-ikel għall-persuni l-aktar fil-bżonn fil-Komunità (KUM(2011)634) – Kontinwazzjoni.

Il-Kumitat kompla jikkonsidra r-rapport imħejji minn Prof. Peter G. Xuereb dwar l-aspett legal u tekniku ta' din il-proposta tal-Kunsill kif ukoll is-sottomissjoni mill-Ministeru għar-Riżorsi u Affarijiet Rurali dwar l-istess proposta.

Il-Kumitat għamel dawn l-osservazzjonijiet:-

id-distribuzzjoni tal-ikel għall-persuni l-aktar fil-bżonn fil-Komunità ma kienetx kwestjoni kontroversjali f'pajjiżna u fil-fatt l-għan huwa li jissaħħaħ is-sens ta' solidarjetà u ta' koeżjoni soċjali;

il-proposta ma kelliex l-għan li tillimita l-kompetenza tal-pajjiżi Membri individwali, e.g. dwar kif jitqassam dan l-ikel fost iċ-ċittadini tal-pajjiż; u

fir-rigward tad-diffikultà dwar jekk hemmx bażi legali soda sabiex l-Unjoni Ewropea tagħmel din il-proposta, fl-14 ta' Novembru 2011 l-Istati Membri waslu għal soluzzjoni temporanja li jżommu l-iskema kif inhi għas-snin 2012 u 2013 u f'dan il-perjodu hemm il-probabiltà li jew ikun hemm soluzzjoni ġudizjarja billi l-Qorti tilħaq tesprimi ruħha fuq din il-kwestjoni jew inkella jkun hemm soluzzjoni politika billi jkun hemm reviżjoni tat-Trattati.

Fid-dawl ta' dawn l-osservazzjonijiet il-Kumitat ma rax il-ħtieġa li tinħareġ opinjoni motivata fuq din il-proposta.

KONSIDERAZZJONI TA' RAPPORTI PRELIMINARI DWAR IL-PRINĊIPJU TAS-SUSSIDJARJETÀ FIR-RIGWARD TA' PROPOSTI LEĠISLATTIVI TAL-UNJONI EWROPEA.

Fir-rigward taż-żewġ proposti li ġejjin il-Kumitat qabel li tintalab il-pożizzjoni tal-Gvern sabiex wieħed jara jekk il-liġijiet tagħna humiex at par ma' dawk li qiegħdin jiġu proposti mill-Kummissjoni u jekk hemm bżonn ta' xi emendi jekk dawn humiex se jkunu ta' piż speċjalment fuq l-intrapriżi żgħar u medji.

Il-Kumitat ma sabx prima facie ksur tal-prinċipju tas-sussidjarjetà fil-proposti li ġejjin però fil-każ ta' (COM(2011)821) dwar superviżjoni fuq il-baġits u d-deficits eċċessivi kien hemm qbil li tinżamm laqgħa apposta biex tiġi diskussa l-governanza ekonomika anke fid-dawl tal-laqgħa tal-Kunsill li kient se tinżamm fid-9 ta' Diċembru, 2011.

Fis-7.55 p.m. il-Kumitat aġġorna għal data u b'aġenda li kellha tiġi komunikata aktar tard

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 44

L-Erbgħa, 7 ta' Diċembru 2011 fin-12.30 pm

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar l-Erbgħa, 7 ta' Diċembru 2011 fin-12.30 pm fil-Kamra tal-Kumitati fil-Palazz il-Belt, b'din l-aġenda:

Rwol tal-parlamenti nazzjonali wara d-dħul fis-seħħ tat-Trattat ta' Liżbona b'riferenza għall-prinċipju ta' sussidjarjetà.

Rappreżentant tal-parlament nazzjonali fil-Parlament Ewropew

Video streaming tal-laqgħat tal-kumitati parlamentari

Xogħol tal-Kamra

Affarijiet Oħra.

2 ta' Diċembru 2011 SKRIVAN TAL-KAMRA


IL-ĦDAX-IL PARLAMENT

LAQGĦA NRU.

L-Erbgħa, 7 ta' Diċembru 2011

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fis-1.07 pm.

PREŻENTI

Il-Viċi Prim Ministru u Ministru tal-Affarijiet Barranin, l-Onor David Agius u l-Onor Joe Mizzi.

Il-minuti tal-laqgħa Nru 43 li saret fid-19 ta' Ottubru 2011 kienu konfermati.

RWOL TAL-PARLAMENTI NAZZJONALI WARA D-DĦUL FIS-SEĦĦ TAT-TRATTAT TA' LISBONA B'RIFERENZA GĦALL-PRINĊIPJU TA' SUSSIDJARJETÀ

L-iSpeaker irrefera għar-rwol tal-parlamenti nazzjonali wara d-dħul fis-seħħ tat-Trattat ta' Lisbona b'riferenza għall-prinċipju ta' sussidjarjetà u għall-memorandum rivedut fuq dan is-suġġett datat 21 ta' Novembru 2011 li kien diġa' tqassam lill-Membri tal-kumitat.

Il-kumitat qabel ma' dan il-memorandum però bil-proviso li fid-dokument jiżdied li meta l-iSpeaker jirċievi l-opinjoni motivata mill-President tal-Kumitat Permanenti dwar l-Affarijiet Barranin u Ewropej fejn ikun instab li hemm ksur tal-prinċipju ta' sussidjarjetà, l-iSpeaker għandu jġib dik l-opinjoni motivata għall-attenzjoni tal-Membri tal-Kumitat Permanenti dwar ix-Xogħol tal-Kamra, anke permezz ta' silent procedure, jekk iż-żmien ma jkunx jippermetti li jiltaqa' l-kumitat, qabel ma l-opinjoni titpoġġa fuq il-Mejda tal-Kamra tal-Kamra mill-iSpeaker.

RAPPREŻENTANT TAL-PARLAMENT NAZZJONALI FIL-PARLAMENT EWROPEW

L-iSpeaker informa lill-kumitat li kien qed jirrakkmanda li Eleanor Scerri, research analyst mal-Kumitat Permanenti għall-Affarijiet Barranin u Ewropej, tintbagħat Brussell biex tokkupa dan il-post fil-Parlament Ewropew.

Ir-rakkmandazzjoni kienet li l-post jiġi okkupat minn Ms Scerri għal sitt xhur li jiġi estiż għal sitt xhur oħra, u wara jkun hemm rotazzjoni.

L-uffiċjal tal-Parlament Malti jirrapporta direttament lill-Parlament, permezz tal-Iskrivan tal-Kamra u jassisti lill-Membri Parlamentari waqt li jkunu qed jattendu laqgħat fi Brussell.

Ir-rappreżentant tal-Parlament Malti jirrispondi lill-iSpeaker, lill-Iskrivan tal-Kamra u lill-Kumitat Permanenti dwar ix-Xogħol tal-Kamra.

VIDEO STREAMING TAL-LAQGĦAT TAL-KUMITATI PARLAMENTARI

L-iSpeaker irrefera għall-istallazzjoni tal-cameras fil-kmamar tal-kumitati u informa lill-kumitat li t-tender għax-xiri u istallazzjoni tal-cameras kienet se tagħlaq fil-ġranet li ġejjin.

L-iSpeaker staqsa jekk il-kumitat xtaqx jinnomina Membru minn kull naħa biex iservi fuq il-Bord ta' Aġġudikazzjoni.

Il-kumitat qabel li l-proċess għall-għażla tal-cameras isir mill-Uffiċċju tal-Iskrivan tal-Kamra.

L-istallazzjoni kienet l-ewwel se ssir fil-kamra tal-Kumitat fejn normalment jiltaqa' l-Kumitat dwar ix-Xogħol tal-Kamra.

Kull kumitat parlamentari jista' jiltaqa' f'dik il-Kamra.

XOGĦOL TAL-KAMRA

Il-Viċi Prim Ministru tal-Affarijiet Barranin informa lill-Kamra li l-ħsieb tal-Gvern kien li l-Parlament jaġġorna għall-vaganzi tal-Milied sa nhar l-Erbgħa, 18 ta' Jannar 2012.

Il-kumitat tkellem dwar il-mozzjonijiet privati li kien għad hemm pendenti quddiem il-Kamra.

L-Onor Joe Mizzi qal li l-preferenza għal kif jiġu diskussi l-mozzjonijiet sottomessi mill-Oppozizzjoni kienu f'din l-ordni:

Mozzjoni Nru 280 – mozzjoni tal-Onor Jose' Herrera u l-Onor Michael Falzon dwar riformi fis-setturi tal-ġustizzja u l-affarijiet interni;

Mozzjoni Nru 253 tal-Onor Chris Cardona dwar l-introduzzjoni ta' service charge għal kumpaniji tal-manifatturi f'żoni industrijali;

Mozzjoni Nru 153 tal-Onor Anglu Farrugia dwar ir-regolamenti tal-2010 dwar il-kuntratti pubbliċi, u

Mozzjoni Nru 198 tal-Onor Evarist Bartolo dwar l-identità tal-Ġeneru li fuq dan is-suġġett kien hemm kawza quddiem il-Qorti Kostituzzjonali.

L-Onor Joe Mizzi wera x-xewqa li dawn il-mozzjonijiet, ħlief għall-mozzjoni Nru 198, jiġu diskussi sal-aħħar ta' Jannar 2012, bil-possibilità li l-mozzjonijiet numri 253 u 153 jinżammu f'ġurnata waħda; seduta filgħodu u oħra filgħaxija.

Il-Viċi Prim Ministru u Ministru tal-Affarijiet Barranin informa lill-kumitat li l-ħsieb kien li meta l-Parlament jiltaqa' wara l-vaganzi tal-Milied, jibda jiddiskuti l-Abbozz ta' Liġi li jemenda l-Att dwar l-Edukazzjoni segwita bl-Abbozz ta' Liġi li jimplimenta l-Miżuri tal-Estimi.

AFFARIJIET OĦRA

L-iSpeaker informa lill-kumitat li huwa kien irċieva ittra mingħand Dr Louis Galea mill-Qorti Ewropea tal-Awdituri fejn talbu biex jippreżenta r-rapport annwali tal-Qorti tal-Awdituri għas-sena 2010 u ssuġġerixxa li bħas-sena preċedenti, tinżamm laqgħa konġunta bejn il-Kumitati Permanenti dwar l-Affarijiet Barranin u Ewropej u l-Kumitat Permanenti dwar il-Kontijiet Pubbliċi.

L-iSpeaker informa lill-kumitat li d-data li kienet qed tiġi suġġerita kienet l-Erbgħa, 25 ta' Jannar 2012.

Il-kumitat qabel li l-Membri taż-żewġ kumitati jiġu informati b'din id-data.

L-iSpeaker informa lill-kumitat li huwa kien irċieva rapport mingħand l-Ombudsman dwar rifjut mill-awtoritajiet biex tinfetaħ spiżerija f'Burmarrad.

Ġie suġġerit li din il-kwestjoni tiġi diskussa fil-kumitat, bil-possibilità li tiġi diskussa wkoll fil-Kamra.

L-iSpeaker irrefera wkoll għall-Ombudsplan għas-sena 2012 li kien għadu pendenti għad-diskussjoni.

L-iSpeaker qajjem il-punt taċ-ċelebrazzjoni tal-festa nazzjonali tas-Sette Giugno li tiġi ċelebrata fis-7 ta' Ġunju filgħodu.

Wara suġġerimenti li kienu saru matul l-aħħar attività, l-iSpeaker ipproprona li fil-futur, din il-festa nazzjonali tiġi ċċelebrata fis-6 ta' Ġunju filgħaxija.

Il-Membri tal-kumitat kellhom jagħtu tweġiba aktar 'il quddiem.

L-iSpeaker informa lill-kumitat li kellu ħsieb li jressaq memorandum dwar il-mod kif jiġu ttrattati l-petizzjonijiet fil-Parlament.

Il-kumitat qabel li ssir memorandum dwar is-suġġett li imbagħad tiġi quddiem il-kumitat għad-diskussjoni.

L-iSpeaker informa lill-kumitat li kellu komunikazzjoni minn Transport Malta dwar parkeġġ riservat għall-Membri Parlamentari, anke waqt li l-Parlament ikun f'recess.

L-iSpeaker informa lill-kumitat li fil-quddiesa li ssir fil-Kon-Kattidral ta' San Ġwann għal festi nazzjonali, il-post allokat għall-Membri Parlamentari kien se jkun viċin l-iSpeaker.

Il-kumitat reġa' qajjem il-punt dwar il-mod kif tiġi reġistrata fil-Minuti, l-assenza ta' Membri Parlamentari mis-seduti parlamentari.

Il-kumitat qabel li wieħed jara xi jsir f'parlamenti oħra, jitħejja memorandum fuq is-suġġett li jkun jista' jiġi diskuss mill-kumitat aktar 'il quddiem.

Fis-1.45 pm il-kumitat aġġorna għal data li kellha tiġi komunikata aktar tard.

SKRIVAN TAL-KAMRA


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 56

Il-Ġimgħa, 9 ta' Diċembru 2011 fis-6.30 pm

L-Onor.

Francis Zammit Dimech, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar il-Ġimgħa, 9 ta' Diċembru 2011 fis-6.30 pm fil-Kamra tal-Kumitati fil-Palazz il-Belt b'din l-aġenda:-

Preżentazzjoni mill-Viċi Prim Ministru u Ministru tal-Affarijiet Barranin dwar il-Libja u l-Afrika ta' Fuq.

Affarijiet oħra.


IL-ĦDAX-IL PARLAMENT

LAQGĦA NRU.

Il-Ġimgħa, 9 ta' Diċembru 2011.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-6.40 p.m.

L-Onor Francis Zammit Dimech, President tal-Kumitat, ippresieda.

PREŻENTI: Il-Viċi Prim Ministru u Ministru tal-Affarijiet Barranin, l-Onor Francis Agius, l-Onor Owen Bonnici, l-Onor Leo Brincat u l-Onor Joseph Falzon (sostitut).

L-Iskrivan tal-Kumitat qal it-talba.

Il-Minuti tal-laqgħa numru 55 li saret fil-5 ta' Diċembru kienu konfermati.

PREŻENTAZZJONI MILL-VIĊI PRIM MINISTRU U MINISTRU TAL-AFFARIJIET BARRANIN FUQ IL-LIBJA U L-AFRIKA TA' FUQ

Il-Viċi Prim Ministru u Ministru tal-Affarijiet Barranin għamel preżentazzjoni dwar, fost affarijiet oħra:-

iż-żjara li huwa għamel, flimkien mal-Prim Ministu u l-Ministru tal-Finanzi, l-Ekonomija u Investiment, fil-Libja fis-27 u t-28 ta' Novembru 2011 fejn inżammu laqgħat ma' diversi membri tal-Gvern Proviżorju Libjan; u

il-laqgħa li kellu mal-Ministru tal-Affarijiet Barranin Ashour Ben Khaayal dwar, fost affarijiet oħra, kwestjonijiet bilaterali bħal blata kontinentali, iż-żona esklussiva għas-sajd, l-investiment, l-immigrazzjoni llegali u l-ħtieġa li l-assi tal-Libja barra l-pajjiż ma jibqgħux friżati imma li jiġu trasferiti lill-Awtoritajiet Libjani għall-iżvilupp tal-pajjiż; is-sehem tal-Libja fl-istrutturi reġjonali bħall-Unjoni tal-Mediterran u l-5plus5; u l-għajnuna li Malta lesta tagħti lil-Libja l-aktar f'dawk li huma boroż ta' studju u taħriġ fit-twaqqif tal-istituzzjonijiet tal-istat.

Wara kien hemm diskussjoni.

Fis-7.55 p.m. il-Kumitat aġġorna għal data u b'aġenda li kellha tiġi komunikata aktar tard

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AMBJENT U L-IPPJANAR

TAL-IŻVILUPP

AVVIŻ

Laqgħa Nru. 6

L-Erbgħa, 14 ta' Diċembru, 2011 fis-1:00 p.m.

L-Onor.

Jesmond Mugliett, President tal-Kumitat Permanenti dwar l-Ambjent u l-Ippjanar tal-Iżvilupp, javża li l-Kumitat se jiltaqa' nhar l-Erbgħa, 14 ta' Diċembru, 2011 fis-1:00 p.m. fil-Kamra tal-Kumitati fil-Palazz il-Belt b'din l-aġenda:-

Kontinwazzjoni tad-diskussjoni dwar l-abbozz ta' avviż legali:

7 ta' Diċembru 2011 SKRIVAN TAL-KAMRA


KUMITAT PERMANENTI DWAR L-AMBJENT U L-IPPJANAR TAL-IŻVILUPP

IL-ĦDAX-IL PARLAMENT

Laqgħa Nru. 6

L-Erbgħa, 14 ta' Diċembru, 2011

Stampat fl-Uffiċċju ta' l-Iskrivan

Il-Minuti tal-Laqgħa Nru. 5 li saret fis-16 ta' Novembru, 2011, ġew konfermati.

THE CHAIRMAN (Onor. Jesmond Mugliett): Merħba lilkom ilkoll.

Nistgħu ngħaddu mal-ewwel għall-uniku item li għandna fuq l-aġenda tagħna.

KONTINWAZZJONI TAD-DISKUSSJONI DWAR

L-ABBOZZ TA' AVVIŻ LEGALI:

THE CHAIRMAN: Preżenti magħna għandna lil Dr. Ian Strafrace, u nitolbu sabiex jibda jagħmel il-preżentazzjoni.

DR. IAN STAFRACE (Chief Executive Officer, Awtorità ta' Malta dwar l-Ambjent u l-Ippjanar): Mr Chairman, kif spjegajna fil-bidu nett ta' meta bdejna niltaqgħu fuq dawn iż-żewġ legal notices, dan huwa abbozz ta' legal notice li l-Malta Environment and Planning Authority (MEPA) ħarġet għall-konsultazzjoni pubblika u li ovvjament qiegħda titressaq quddiem dan il-Kumitat għat-terminu tal-liġi fil-fażi anke ta' konsultazzjoni.

Flimkien aħna ppubblikajna żewġ legal notices, din u l-legal notice li dan il-Kumitat iddiskuta u ddelibera fuqha ftit tal-ġranet ilu dwar id-daily fines.

U d-diskussjoni li għamilna fid-daily fines xi kultant ħadet il-linja ta' din il-legal notice biex naraw flimkien anke kif se jaħdmu, għax ovvjament wieħed irid jara n-net result taż-żewġ legal notices jaħdmu flimkien.

Il-qafas bażiku ta' dan l-avviż legali huwa li l-ewwel ħaġa rridu nġibu fis-seħħ il-provvediment tal-liġi li bih il-multa amministrattiva li jista' bniedem jeħel mill-awtorità titla' sa massimu ta' €50,000.

Għall-ispjega biss ninforma lill-Kumitat li sal-lum bil-liġi l-massimu li tista' il-MEPA timponi bħala multa huwa ta' €2,300.

Kif kont diġà spjegajt, fl-2001 kienet daħlet emenda fejn dik il-multa telgħet għal €23,000, però dak il-provediment qatt ma ddaħħal fis-seħħ, allura sal-lum għadna napplikaw il-provediment kif kien anke qabel is-sena 2001.

Fil-liġi l-ġdida li wkoll l-artiklu tagħha għadu ma daħalx fis-seħħ għax proprjament qed jistenna dan l-avviż legali, dik il-multa amministrattiva li tista' twaħħal l-awtorità telgħet issa għal €50,000, però il-liġi stess tipprovdi li l-awtorità m'għandux ikollha just id-diskrezzjoni mingħajr ma jkun hemm skeda ta' kif din il-multa għandha titħaddem.

U proprjament f'dan l-avviż legali qegħdin nippreżentaw proposta ta' skeda li biha wieħed qiegħed juri kif dawn il-multi – dejjem sa massimu ta' €50,000 – għandhom jiġu mposti.

L-iskeda hija marbuta ma' avviż legali ieħor li jirregola l-fees li wieħed iħallas lill-awtorità meta jiġi biex japplika.

Użajna din il-link għaliex inti meta qed tagħmel skeda trid tgħid x'inhu l-offens u x'inhi l-multa li se teħel, allura trid toħloq element ta' lista fejn tniżżel x'inhi l-illegalità u kemm se teħel multa.

U għedna minflok noqogħdu noħolqu lista oħra nippegjawha mal-legal notice tad-development payment fee (DPF) li fiha nnifisha toħloq lista hi stess, id-DPFs li jitħallsu lill-awtorità għandhom element ta' diskriminazzjoni minn aspett pożittiv fihom infushom diġà, jiġifieri jekk inti se tapplika għal żvilupp residenzjali tħallas rata mod, jekk se tapplika għal żvilupp kummerċjali tħallas rata mod ieħor, l-industrijali mod ieħor u dan it-tip ta' affarijiet.

Allura qegħdin ngħidu li minflok noqogħdu noħolqu skeda differenti b'lista oħra, nippegjaw ma' dik l-iskeda li teżisti fil-legal notice tad-DPF u tramite dan l-avviż legali nagħmlu l-multa kemm għandha tkun maħduma fuq id-DPF li jkun tħallas fl-applikazzjoni.

U hawnhekk għamilna erba' kategoriji, għandek l-ewwel kategorija li hija fl-Iskeda "A" meta qed isir żvilupp mhux skont permess, Skeda "B" meta qed isir żvilupp mingħajr permess, jiġifieri d-differenza bejn l-ewwel u t-tieni waħda hi li l-ewwel waħda għandek permess, però m'intix qed issegwih u t-tieni waħda hija fejn qbadt u għamilt żvilupp illegali mingħajr permess, it-tielet skeda hija dawk li aħna qed insejħulhom minor offences u r-raba' skeda qishom ad hoc offences li xtaqna nindirizzaw għaliex dejjem recurring li jkun hemm numru ta' problemi fuqhom.

Kif iddiskutejna meta konna qbadna id-dibattitu fuqha l-aħħar darba, meta rajna din flimkien ma' dik tad-daily fines anke fuq suġġeriment ta' dan il-Kumitat, għedna li fejn bniedem se jeħel a daily fine and the major fine teħel l-ogħla waħda mit-tnejn wara li jiġu computed it-tnejn li huma, u prattikament l-aħħar darba konna tlaqna bis-suġġeriment min-naħa tagħna li forsi konna se nżidu wkoll aggravju ulterjuri għall-Iskeda A u għall-Iskeda B fejn nippermettu – għax kuntrarju għad-daily fine, li toħroġ awtomatikament mal-enforcement notice, hawnhekk qegħdin nitkellmu dwar meta bniedem ikun għamel xi ħaġa illegali u ssanzjona dik l-illegalità u allura hemm deliberazzjoni quddiem il-bord biex tiġi diskussa – li jekk wieħed ikun għamel żvilupp illegali li huwa ta’ ċerta gravità u niddefinixxu x’inhuma l-gravitajiet, il-bord ikollu diskrezzjoni ulterjuri li jżid il-multa, però dejjem ma tistax taqbeż il-capping li timponi l-liġi ta’ €50,000.

Aħna l-aħħar darba konna qegħdin niddiskutu – jidhirli li kien issemma eżempju – l-aspett pekunarju tal-multa x'deterrent se jservi għal bniedem li jkun waqqa' binja skedata jew mar jiskava f'sit skedat.

Aħna konna għedna żewġ affarijiet; l-ewwelnett din m'għandhiex titqies in isolation.

F'ċirkostanza fejn bniedem waqqa' binja skedata u japplika biex jissanzjona, illum il-ġurnata spiċċat bil-liġi kif inhi wkoll, allura żgur mhux se jkollok każ fejn bniedem weħel multa u ssanzjona t-twaqqigħ ta' binja llegali li hija skedata.

Però jekk inti kellek sitwazzjoni fejn bniedem għamel ċertu sfreġju ambjentali – normalment nitkellmu fuq twaqqigħ ta' bini skedat jew sfreġju ambjentali f'Natura 2000 sites, eċċ. – lanqas enforcement notice ma noħorġu imma mmorru mill-ewwel għall-prosecution għaliex inħossu li dak huwa l-akbar deterrent li hemm f'dawn it-tip ta' każijiet għax dak l-oġġett qatt m'inti se treġġgħu lura.

Però konna għedna li fejn għandek dik iċ-ċirkostanza li bniedem ma jistax japplika to sanction u allura kważi multa qatt mhu se jeħel, huwa rrilevanti kemm hi l-multa.

Semmejna wkoll il-possibilità li forsi wieħed idaħħal provvediment fl-avviż legali li fejn jirriżulta li dik l-illegalità li ġiet kommessa hija ta' ċerta gravità, pereżempju nieħdu l-ewwel kategorija, Schedule A fejn qed ngħidu "€300 u 200% tad-DPF with a minimum of €100", l-awtorità ikollha diskrezzjoni li żżid dik il-multa skont il-gravità tal-każ imma li ma taqbiżx il-€50,000.

Jiġifieri bl-ebda avviż legali jew deċiżjoni tal-MEPA qatt ma wieħed jista' jeċċedi l-€50,000.

Issa forsi wieħed jista' jirraġuna u jgħid: Allura għal dawk il-każijiet li huma meqjusa gravi ħafna, se jeħel multa ta' madwar €2,000 u barra bid-daqq?

Allura wieħed jista' jikkonsidra li jdaħħal kategorija jew aggravju ieħor fejn nispjegaw x'inhuma sitwazzjonijiet gravi, sitwazzjonijiet ta' dannu forsi ambjentali u l-multa f'dawk il-każijiet tiżdied jekk il-Kumitat jixtieq jiddelibera fuqha.

THE CHAIRMAN: L-Onor.

Jien naħseb li ma' dik il-proviso irridu nżidu biċċa li tispeċifika li dejjem fil-limit ta' €50,000.

DR. IAN STAFRACE: Hekk qiegħda.

PHILIP MIFSUD: Mhijiex hekk u ngħidlek għaliex.

Pereżempju, jekk naqbad "were the DPF is more than €2,000" għandek 500% u 300% tad-DPF up to a maximum of €50,000 u allura jien f'din l-istanza nista' nilħaq il-€50,000 jew il-€45,000, imma jekk inkun qiegħed within a scheduled area qed tgħidli li tkun increased by 100%.

Allura kif fl-ewwel stanza naqbeż il-€25,000 qed niġi li qed neċċedi l-50%.

THE CHAIRMAN: Però jekk saret xi ħaġa irriversibbli.

Jiena ma nixtieqx ninfluwenza lil ħaddieħor, imma għandi disposizzjoni pjuttost anti-multi, jiġifieri ħafna multi għoljin idejquni, però nifhimhom u lest li ngħix bihom meta jkunu ta' deterrent u meta jkunu qed jikkawżaw xi ħsara irriversibbli.

Hemmhekk dak li jkun ikkommetta xi sfreġju u għandu jħallas għax qed iċaħħad lis-soċjetà mit-tgawdija ta' xi ħaġa, però meta hija xi ħaġa partikolarment li tirrigwarda Schedule A fejn dak li jkun ikollu permess imma jkun wettaq xi ħaġa li mhijiex skont il-permess, li hija normalissima … Aħna qed nagħmlu l-multi biex nuru lil dak li jkun li suppost kellu proċedura u ma segwihiex, jew il-multi huma l-mezz kif is-soċjetà tagħna tipprova ġġib in-nies in line?

U s-sodisfazzjon tagħna huwa li n-nies ikunu in line fil-permessi tagħhom.

Ejjew ngħidu li mhux kull skeda hija l-istess, però Schedule A, la hemm permess, xi forma ta' permess huwa permissibbli.

L-issue hemmhekk mhijiex li nikkastigaw lil xi ħadd għax kellu proċedura u ma segwihiex fid-dettall jew eżatt skont il-proċedura.

Jiġifieri jekk, pereżempju, xi ħadd kellu l-faċċata u m'għamilhiex skont kif applika għaliha, għandna għalfejn .… Naħseb il-multa hija deterrent u jekk dan għandu bżonn compliance għandek deterrenti oħrajn.

Illum nafu li inti ma tistax tbigħ għax jekk ma jkollokx il-permessi in order se jitolbuhomlok in order u allura ma tistax tbigħ.

Jiġifieri fis-sistemi għandna ħafna deterrenti, m'iniex qed ngħid li m'għandniex ikollna multi, imma għalfejn għandna nisparaw multi għoljin?

X'inhu l-ħsieb wara dan?

DR. IAN STAFRACE: Ma naħsibx li l-ħsieb huwa li jekk inti għandek infringement minimu teħel multa eċċessiva, fis-sens li dawn il-multi se teħilhom biss jekk se tapplika biex tissanzjona.

Jiġifieri jekk inti kellek permess u inti ddevjajt minn dak il-permess bħalma ġieli jiġri, aħna għandna l-proċedura tal-minor amendment jew dak l-iżvilupp li huwa minimu jew li huwa aċċettabbli li jista' jgħaddi bil-proċedura tal-minor amendment.

Però oltre mill-minor amendment, jekk se jkollok bżonn tapplika biex tissanzjona deviation li inti għamilt bil-permess, għandek il-multa għax naħseb fl-opinjoni ġenerali l-multa teżisti l-ewwel nett biex jiġi salvagwardjat il-proċess, għax naħseb ilkoll iltqajna ma' ċirkostanzi fejn tiġi f'sitwazzjoni li tgħid hawnhekk għandek fait accompli u applikalek to sanction, x'se tagħmel b'din?

Għamel l-iżvilupp mhux skont il-permess bi żball, b'intenzjoni biex imbagħad jikkommettik with a fait accompli u jkollok bilfors tapprovalu l-permess a skapitu ta' min ikun segwa l-proċedura u mexa skont il-permessi, eċċ.?

Jiġifieri rridu nagħmlu distinzjoni bejn il-minor amendments fejn hemmhekk għandek proċedura ad hoc imbagħad għandek il-kwestjoni tal-application to sanction u hawnhekk qegħdin nitkellmu fuq dik iċ-ċirkostanza fejn bniedem applika biex jissanzjona illegalità li hu għamel fil-każ ta' Schedule A li huwa żvilupp mhux skont il-permess.

Fejn jidħol id-dannu irrimedjabbli l-multa mhix qiegħda hemmhekk biex tbiddel jew tagħti prezz lil xi ħadd li jagħmel dannu irrimedjabbli, dannu irrimedjabbli jibqa' irrimedjabbli anke jekk il-multa tkun iżjed minn €50,000, jiġifieri we are not targeting dik it-tip ta' kategorija.

Kif għedt, dik it-tip ta' kategorija qegħdin nittekiljawha b'elementi oħra tal-leġislazzjoni.

Hawnhekk għandek element sostantiv, però primarjament ukoll element proċedurali li toffri deterrent lil min jagħmel żvilupp, jew mhux skont il-permess jew addirittura mingħajr il-permess.

THE CHAIRMAN: Ħalli nipprova niggwida d-diskussjoni.

Taqblu miegħi li neħduhom skeda skeda bħala proċedura?

CHARLES BUHAGIAR: Jekk tippermetti, Mr Chairman, ma nistax nifhem għalfejn Dr. Strafrace għamel distinzjoni bejn minor amendment u applikazzjoni.

Minor amendment mhux applikazzjoni wkoll?

DR. IAN STAFRACE: Le, fil-fatt minor amendment lanqas issir f'applikazzjoni ġdida, imma huwa proċess li ssir fl-istess applikazzjoni li tkun għadha valida; l-amended application hija applikazzjoni ad hoc.

DR. IAN STAFRACE: Ma nqisuhiex bħala hekk, fil-fatt f'każ ta' minor amendment lanqas jitilgħu bord biex jiġu deċiżi, jiddeċidihom uffiċjal fi ħdan id-direttorat.

CHARLES BUHAGIAR: Ippermettili nifhem x'inti tgħid.

Jiġifieri jekk inti during the course of works tagħmel xi tibdil fil-pjanta u ddaħħal minor amendment, dak m'hemmx penalty fuqhom.

Hekk qed tgħid.

DR. IAN STAFRACE: Dawk li ħloqna għalihom hija Kategorija Ċ li hija l-multa ta' €150.

CHARLES BUHAGIAR: Le, mhux hekk qed tgħid.

DR. IAN STAFRACE: Jekk għamilt minor amendment qabel m'għamilt l-iżvilupp ma teħel xejn.

Jekk għamilt il-minor amendment biex tissanzjona żvilupp li diġà għamilt .....

CHARLES BUHAGIAR: Jiġifieri inti tista' tapplika to sanction b'minor amendment .… Jekk inzerta permess skada u trid tagħmel full għax ikun skada l-permess, għall-istess affarijiet se teħel multa ikbar, which is very unfair.

THE CHAIRMAN: Hemm lok ta' deterrent, jiġifieri li għandu jkollok deterrent, però hawnhekk għandek affarijiet oħrajn.

Inti qed tgħidli nippruvaw niskoraġġixxu lil min jagħmel tibdil, però se jkollok ħafna nies li jkunu xtraw post u qed jippruvaw jirregolarizzawh, jiġifieri lanqas se jkunu huma li jkunu kkawżaw il-ksur tal-proċedura, ikunu jixtiequ jiġu in regola u se jirtu din il-ħaġa u jridu jirregolarizzawha.

Ejjew ma nesaġerawx għax jekk għandhom dritt ta' permess … Wara kollox id-dritt tal-proprjetà hija l-iktar ħaġa sagrosanta hawnhekk mhux il-proċedura tal-MEPA.

DR. IAN STAFRACE: Però illum jekk jiena xtrajt appartament mingħand żviluppatur u jirriżulta li kien fih illegalitajiet u napplika jiena llum – insa din il-legal notice – biex nissanzjona, xorta neħel multa and we are not envisaging għax illum dik it-tip ta' emenda tgħaddi through an amended application, ma tgħaddix through a minor amendment jekk il-permess ikun skada, tgħaddi through an amended application fejn id-DPF li jitħallas huwa ammont minimu, m'għandix il-figura hawnhekk quddiemi, u jekk huwa taħt Skeda A x'aktarx se teħel l-ewwel kategorija għax id-DPF ikun inqas minn €1,000.

Jiġifieri għal dawk iċ-ċirkostanzi li qegħdin insemmu llum diġà teħel multa meta applikajt to sanction, indipendentement jekk l-illegalità għamilthiex inti, ta' qablek jew ta' qabel ta' qablek.

CHARLES BUHAGIAR: Imma l-multa hija differenti għall-istess ħaġa.

Inti qed tiddistingwi abbażi ta' meta tapplika fuq il-multa, jekk tapplika b'minor amendment within the five years teħel multa mod, jekk jgħaddu l-five years kif qal tajjeb iċ-chairman u ma jkunx tort tiegħek, imma tkun xtrajt proprjetà imbagħad tinduna li hemm xi ħaġa u trid tissanzjonaha, tagħmel full development, se teħel multa differenti.

Għaliex għall-istess offence għandek teħel żewġ multi differenti għax ikun hemm żmien bejniethom, għaliex waħda saret within five years u l-oħra saret after five years?

Mhux l-istess ħaġa tkun saret ħażina?

DR. IAN STAFRACE: Kif qed ngħid, kategoriji tista' tagħmel kemm trid.

Aħna ppruvajna li l-categorization tal-multi nissimplifikawha billi norbtuha mad-DPF.

Forsi anke nieħu spunt mill-argument li ressaqt inti, Onor. Buhagiar.

Ħafna mill-affarijiet li jgħaddu b'minor amendment, once li jkun skada permess jistgħu jgħaddu through a development notification order (DNO), lanqas ikollhom għalfejn tagħmel amended application.

Allura li nistgħu nagħmlu hu li nżidu fejn nagħmluha ċara li fil-każijiet ta' minor amendment japplikaw il-każijiet ta' fejn għandek DNO u japplikaw l-istess tip ta' kriterji fejn tidħol il-multa.

Però jekk inti sadanittant għamilt illegalità li tkun tenħtieġ amended application mhux through a minor amendment ....

THE CHAIRMAN: Dr. Stafrace jiġifieri inti qed tgħid li f'każijiet ta' DNO li jkunu se jissanzjonaw tibdil f'bini minn permess approvat, liema DNO application se ssir wara ħames snin, se tiġi applikata multa għax sal-lum il-ġurnata m'hemmx multa mad-DNO, tibda tiġi applikata multa bħall-Iskeda Ċ.

DR. IAN STAFRACE: Biex inkun ċar u preċiż, illum lanqas ma' minor amendment ma nwaħħlux multa.

PHILIP MIFSUD: Din torbot ma' dak li kien qed jgħid l-Onor.

Jiena naħseb hemmhekk trid tkun spjegata ftit aħjar għaliex aħna nsibu sitwazzjonijiet, u qed isiru komuni ħafna, li xi ħadd għandu binja tas-snin tmenin fejn għandek terraced house li jkollha xi forma ta' permess imma inevitabbilment din ma tkunx konformi mal-permess u jiġi xi ħadd biex itella' flat fuqha jew jaqsamha jew iżid magħha u inti tagħmel applikazzjoni waħda to construct a flat over existing terraced house and to sanction.

Id-DPF tal-applikazzjoni nnifisha jkun id-DPF li jinkludi fih il-binja addizzjonali.

Issa jekk dik l-applikazzjoni se tinħadem fuq id-DPF dan se jkun qed iħallas multa li tkun sostanzjalment żejda għal xi ħaġa li mhux qed jipprova jirregolarizza.

Allura d-DPF trid tiġi speċifikata u tgħid id-DPF li jitħallas li huwa limitat għas-sanzjonar ta' dik l-illegalità inkella se noqogħdu nidħlu f'multiple applications li ma naħsibx li huwa l-iskop.

DR. IAN STAFRACE: Infatti meta konna ddiskutejna fl-istadju inizjali din il-legal notice, dak kien diġà wieħed mis-suġġerimenti li ressaqtu u qegħdin nagħmluha ċara li fejn tidħol DPF qegħdin nispeċifikaw li tkun relatata għal dik il-parti tal-illegalità.

PHILIP MIFSUD: Imma s'issa għadha ma tidhirx.

DR. IAN STAFRACE: Le, għax s'issa għadna ma ċċirkolajniex waħda bl-emendi, konna se ninkorporaw l-emendi kollha u niċċirkolawha.

Però konna ħadna nota li fejn għandek applikazzjoni li tkopri numru ta' żvilupp bħall-każ, pereżempju, li semmejt inti, id-DPF li se jintuża biex tinħadem il-multa jkun captured għal dik il-porzjon fejn qiegħda tissanzjona l-illegalità.

THE CHAIRMAN: Ħalli niċċara din.

Xi ħadd għandu permess għall-bini ta' dar u l-irregolarità hija li l-faċċata ma bnihiex kif suppost, però it-tibdil huwa sanzjonabbli.

Qed japplika wara li għaddew il-ħames snin għax hemm minor amendment u se japplika biex jissanzjona.

Id-DPF li fuqha se tiġi kkalkolata l-multa hija d-DPF biex wieħed jibni a new dwelling unit jew hija DPF applikabbli għal tibdil fuq faċċata?

DR. IAN STAFRACE: Dik hija d-DPF li inti ħallast fl-application to sanction.

Jekk l-application to sanction, biex immur punt oltre, apparti li tinkludi l-faċċata tinkludi wkoll strutturi addizzjonali imma mhux to sanction, se tibniha issa, dik id-DPF li se tħallas għall-istruttura addizzjonali ma tintużax biex tinħadem il-multa ta' li qed tissanzjona l-illegalità fil-faċċata, jiġifieri nestrapolaw iż-żewġ fees għalihom li llum ħafna drabi huma broken down diġà.

THE CHAIRMAN: Ħalli nagħtik eżempju ieħor.

Xi ħadd kellu change of use għal xi ħaġa kummerċjali u bnih 50 square metres iktar.

DR. IAN STAFRACE: Hija l-applikazzjoni to sanction li inti se ddaħħal, dik hija d-DPF li se tintuża bħala l-benchmark biex tinħadem il-multa.

CHARLES BUHAGIAR: Ippermettili mmur ftit lura fuq meta konna qed nitkellmu dwar il-minor amendments u d-DNOs.

Id-DNO ma tistax tapplika dejjem kollox li tista' tapplika minor amendment, allura se jkollok id-diffikultà li ċerti affarijiet li tista' tagħmilhom minor amendment ma tistax tagħmilhom DNO u xorta se niġu f'dik is-sitwazzjoni li se jkollok tip ta' multa differenti.

DR. IAN STAFRACE: Naqbel miegħek.

Id-DNO u l-minor amendments mhumiex replika ta' xulxin għax kieku huma replika ta' xulxin tneħħi waħda u tħalli waħda.

Jaf ikollok ċirkostanzi fejn għaddew il-ħames snin, kieku għamilt il-bidla within the five years tista' tgħaddi through a minor amendment wara l-five years ma tgħaddix through a DNO u jkollok tapplika amended.

Però just biex inkunu ċari, qegħdin nippruvaw kemm jista' ikun li l-minor amendments u d-DNOs inġibuhom li jirrispekkjaw ħafna lil xulxin u kważi d-differenza bejn id-DNO u l-minor amendment tkun l-istadju meta inti applikajt biex tagħmilha l-ħaġa.

Kif tafu, fl-avviż legali 514 tal-2010 daħħalna provvediment u għedna li fejn inti għandek żvilupp u l-permess għadu validu d-DNO ma japplikax, trid tgħaddi through a minor amendment.

Dik għamilniha għal skop ta' audit trail biss mhux għax wieħed hu iżjed oneruż mill-ieħor.

(Interruzzjonijiet) Fil-fatt dik anke ssemmiet fil-Parlament.

Definitely ma kienx il-każ u diġà ħadna l-miżuri biex inġibuhom l-istess.

Il-kwestjoni, anke kif ġiet spjegata jagħmel sens li f'każ fejn għad għandek permess għadu validu flok joqgħod jinfetaħ file ieħor through the DNO process u bniedem li ġie biex jixtri appartament irid jiċċekkja l-main file, imbagħad jerġa' jagħmel riċerka oħra u jara jekk hemmx a DNO file, għedna jagħmel sens li kollox jibqa' fl-istess file biex anke bħala trail, anke from an enforcement point of view mhux ikun hemm xi sitt files miftuħin, kollox jidħol fl-istess file.

So that was the idea, definitely ma kenitx idea ta' fees; kieku wieħed kellu jqabbel x'inhu l-introjtu bejn waħda u l-oħra, żgur ma tiġġustifikax li wieħed jieħu miżura bħal din minn aspett ta' fees.

Jiġifieri kemm jista' ikun qegħdin nippruvaw inġibuhom flimkien u qegħdin nippruvaw anke kemm jista' ikun inżidu affarijiet li jgħaddu through the DNO procedures għax naħsbu li hija għodda li serviet għal skop tajjeb u huwa fl-interess tal-awtorità li kemm jista' ikun l-iżviluppi li jgħaddu through a DNO – u hemmhekk l-awtorità qiegħda ssofri finanzjarjament – inżiduhom u kostentement qegħdin inżidu kategoriji through the DNO.

Jiġifieri aħna nixtiequ li kemm jista' ikun ikunu simili ħafna ta' xulxin, però jaf ikollok ċirkostanza li jekk għaddew il-five years ma jgħaddix through a DNO u jkollu jdaħħal amended application to sanction.

CHARLES BUHAGIAR: Tifhem li jista' ikun hemm din l-inġustizzja ngħidilha jien li qed jeħlu multi differenti just because .… U fit-tieni każ, jiġifieri dak li għadda five years minn fuqu u applika wara five years, ħafna minnhom lanqas ikun il-bniedem li għamel l-iżvilupp, jiġifieri dan se jeħel intortament multa ikbar.

DR. IAN STAFRACE: Jiddependi x'tip ta' żvilupp għax aħna kultant ukoll ikollna min jgħidlek li hu xtraha hekk, imma mbagħad wieħed irid jara ftit.

Illum il-ġurnata, speċjalment fi żvilupp riċenti, is-sistema tal-compliance certificate naħseb tjiebet u tibqa' titjieb.

CHARLES BUHAGIAR: Ħalli nagħtik eżempju mhux ta' xi ħaġa riċenti.

Terraced houses li nbnew between 15 and 20 years ago, ma kenux japplikaw għall-washrooms u allura jkunu bla permess, jagħmlu washroom iktar viċin minn 4.5 metres lejn il-faċċata, b'DNO ma tgħaddix għax jgħidlek li ma jidħlux f'każijiet meta għandek washrooms daqshekk, imma f'dik l-area jistgħu jitilgħu tliet sulari u allura prattikament dan jista' jibni sular ieħor u dik il-washroom tista' tiġi sanzjonata, imma jgħidlek ma li trid tagħmel application għaliha.

Jiena fuq dawn qed nitkellem għax bħalhom hemm diversi.

DR. IAN STAFRACE: Però każ ta' bniedem li japplika b'amended application biex jissanzjona washroom, id-DPF żgur ma jaqbiżx l-€1,000, jiġifieri qegħdin nitkellmu fuq l-inqas kategorija tal-multa li llum se jeħilha xorta.

THE CHAIRMAN: Ma jeħilx il-multa li hemm illum għax kieku għax hija €1,000, il-multa se tiġi tammonta għal €2,300 u int għedt li llum il-maximum tal-liġi hija €2,500.

DR. IAN STAFRACE: Le, il-maximum tal-liġi hija €2,300.

Imma ma jeħilx l-istess multa.

Jekk, pereżempju, tara Schedule A l-ewwel kategorija fejn qed ngħidu li DPF inqas minn €1,000, qegħdin nitkellmu fuq €300 plus 200% of the DPF, jiġifieri qegħdin nitkellmu fuq DPF mhux DPF u sewer u street.

Għax ma tagħmilx sens kif inhi.

THE CHAIRMAN: Għax diġà għandek €300, jiġifieri l-minimum hija għad-DPF.

PHILIP MIFSUD: Jiġifieri the minimum fine hemmhekk hija ta' €500.

L-Onor.

Buhagiar dik li qed jipprova jargumenta, jiġifieri kieku b'minor amendment teħel 150% u b'dan il-metodu, jekk jiskadu ħames snin, teħel tat-tnejn.

DR. IAN STAFRACE: Nistgħu ndaħħlu kategorija li f'każ ta' amended .… Kif għedna anke meta ddiskutejna tad-daily fines, iżjed ma toħloq categorization iżjed se tinqabad fi stadju ta' issues għalfejn "din hekk" u "din hekk", eċċ. Din ipprovajna nippegjawha mad-DPF u apparti minn hekk noħolqu qisek a scaletta.

M'iniex qed ngħid li s-suġġeriment huwa ħażin, però nistgħu ....

CHARLES BUHAGIAR: Li qed nipprova ngħid jien hu li m'għandux ikun hemm differenza abbażi taż-żmien ta' meta tapplika.

Jekk l-offence hija l-istess offence jekk, tapplika llum u tapplika sitt snin oħra, bil-liġijiet tal-lum li se jkollna għandhom ikunu l-istess fines.

Għaliex għandha tagħmel differenza jekk tapplikax ħames snin wara?

THE CHAIRMAN: Jiena naraha ftit għax għandek ħames snin huwa terminu fejn il-permess għadu viġenti.

CHARLES BUHAGIAR: Mr Chairman, imma ħafna drabi dan lanqas ikun l-istess persuna kif qal l-Onor.

Dawn ikunu xtraw u għaliex għandu jeħel dan il-proxxmu?

Mhux se tmur tfittex għand min biegħlek xi sitt snin wara li jkun biegħlek.

DR. IAN STAFRACE: Jekk tippermettuli, fl-artiklu 6 qegħdin nispjegaw x'inhuma l-minor offences u nistgħu forsi nespandu ftit dik.

CHARLES BUHAGIAR: Jista' ikollok offences oħrajn mhux ta' bini.

Xi ħadd semma change of use li mhux qiegħda inkluża bħala minor offence u tista' tkun minor offence, jiġifieri tkun change of use żgħira.

CHARLES BUHAGIAR: Anke change of use żgħira.

THE CHAIRMAN: Le, għax jekk inti qatt ma kellek permess ta' ħanut u ftaħt permess ta' ħanut mhijiex minor.

CHARLES BUHAGIAR: U jkun hemm affarijiet oħrajn bħal, pereżempju, jkun hemm barriera li jkunu ħaffru 0.3 metri aktar 'l isfel mill-permess.

THE CHAIRMAN: Għalkemm jiena ma nikkondividix il-ħafna negattività li kultant hawn lejn il-barrieri, imma ma naħsibx li tista' tgħidilna minor għax għandek issue ta' water table, għandek issue ta' nuisance, għandek issue ta' natura 2000 sites, għandek ħafna issues.

CHARLES BUHAGIAR: Taf kemm hi d-DPF ta' barriera hux?

THE CHAIRMAN: Jien għedtilkom li l-predispożizzjoni tiegħi hija kuntrarju għall-multi, imma ma nistgħux ngħidu li kollox huwa minor.

CHARLES BUHAGIAR: Imma hemm diversi tipi ta' żviluppi li mhumiex qegħdin inklużi fid-definition kif qegħdin hawnhekk ta' minor ....

THE CHAIRMAN: Mela ejjew naraw jekk il-lista hijiex raġjonevolment eżawrjenti.

Nagħmlu dik id-diskussjoni.

DR. IAN STAFRACE: If I may again li hu importanti li ma nitilfux l-effikaċja tal-multa, fis-sens illi anke meta wieħed iqis l-emenda li daħlet fil-liġi – se nitkellem ovvjament fil-qafas tal-awtorità – aħna nħossuna skomdi ħafna li lanqas l-emenda tal-Lm10,000 li jammontaw għal €23,000 qatt ma daħlet fis-seħħ, għaliex ikollok ċirkostanzi fejn tiġi jdejk marbutin u twaħħal multa ta' €2,300.

Jiġifieri lanqas issa rridu nitilfu, billi nżidu ħafna definizzjoni ta' minor offences, l-effikaċja u s-saħħa tal-miżura li għadda dan il-Parlament fejn il-capping tal-multa tela' għal €50,000.

Jekk nagħmlu paragun bejn din il-liġi u liġijiet oħrajn sew ta' awtoritajiet oħrajn kif ukoll anke liġijiet fiskali, insibu li l-capping tal-multi huwa ħafna ogħla mill-capping li għandha l-liġi dwar l-ambjent u l-ippjanar.

CHARLES BUHAGIAR: Imma ħadd mhu qed jgħid hekk.

DR. IAN STAFRACE: Le, jien qed ngħid hekk biss bħala argument.

CHARLES BUHAGIAR: L-argument tiegħi huwa if it is the same offence, iż-żmien m'għandux ivarja l-ammont tal-multa.

Fil-fatt aktar ma jgħaddi ż-żmien suppost li tonqos il-multa mhux tiżdied għax ħafna drabi ma jkunx it-tort tal-individwu.

Jien m'iniex qed ngħid li l-multi għandhom jitbaxxew, imma qed ngħid li għandhom ikunu l-istess for the same offence, mhux għax għaddew sitt snin ikun hemm multa differenti minn jekk tgħaddi sena.

DR. IAN STAFRACE: Ħalli nagħmluha ċara.

Fid-definition ta' minor offence la jissemma minor amendment u lanqas jissemma DNO.

PHILIP MIFSUD: Naħseb dawk li għandhom jidħlu.

Jiena naqta' linja bejn minor offence u any other offence u ngħid fid-definition li jekk offence tista' tkun regolarizzata jew approvata, jew permezz ta' DNO jew permezz ta' minor amendment, dik għandha titqies bħala minor offence.

DR. IAN STAFRACE: Però din id-definizzjoni marret oltre.

THE CHAIRMAN: Taħseb li marret oltre?

DR. IAN STAFRACE: Fis-sens li din ma tippegjax mal-minor amendment jew mad-DNO.

Jiġifieri jekk inti għandek a change to size li għaddew il-ħames snin allura m'għamiltux b'minor amendment ....

THE CHAIRMAN: Però għallinqas nistgħu ngħidu li minor offence hija jew dan li qed tgħid hawnhekk jew dak kollu li jgħaddi taħt DNO?

DR. IAN STAFRACE: Inżiduha; dak li jgħaddi b'DNO u minor amendment.

CHARLES BUHAGIAR: Jew nagħmluha percentage.

THE CHAIRMAN: Percentage trid toqgħod ftit attent, fis-sens li jekk ikollok supermarket ta' 2,000 square metres,10% jiġi jammonta għal ħafna.

DR. IAN STAFRACE: Imma jekk ma jkunx fil-parametri tal-policy se jingħata refusal.

THE CHAIRMAN: L-iscaletti li għandna hawnhekk f'Schedule A jiena ma narax li hija scaletta, hija exponential l-iscaletta għax iktar ma jiżdied il-persentaġġ iktar jiżdied id-DPF.

U aktar ma togħla d-DPF għandek il-multiplier fuqu u allura qisu għandek multiplier fuq multiplier.

Jiena għallinqas nagħmel dak l-argument, però nisma' anke l-kollegi tiegħi x'se jgħidu.

CHARLES BUHAGIAR: Jiena tinkwetani għax kultant ikun hemm application b'DPF veru għolja – qed nitkellem ODZs – imbagħad issir xi ħaġa żgħira li tkun trid tiġi sanzjonata, pereżempju boundary wall jitla' 0.3 metres aktar għoli milli suppost imma tkun site kbira u dak itellagħlek id-DPF, speċjalment kif qed tinħadem issa fuq l-area itellgħu ħafna d-DPF tkun site kbira u għal dak l-infringement partikolari l-multa se tkun ħafna għolja kif naraha jien.

DR. IAN STAFRACE: M'hemmx spjega partikolari x'inhi l-200%, il-250% u t-300%.

L-ispjega li hemm hija d-differenza bejn l-ODZ u mhux l-ODZ fejn ħassejna li ovvjament għandu jkun hemm aggravju ulterjuri fejn irduppjajna l-persentaġġ tal-ODZ a skapitu ta' dak li mhuwiex ODZ.

Però again dan bħal kull multa trid toħloq benchmark, trid tagħmel figura, imma m'hemmx spjega partikolari minn fejn ġiet il-200% jew minn fejn ġiet il-250%, hija assumption li saret biex wieħed jasal għal figura.

THE CHAIRMAN: Nispera li saret b'ċertu ħsieb ta' proporzjonalità bejn l-infringement u l-penali li nħossu li għandu jiġi mħallas.

DR. IAN STAFRACE: Il-proporzjonalità saret għax, kif qed ngħidu, irridu nibdew mill-bażi li qegħdin norbtuhom mad-DPFs.

Tajjeb jew ħażin li torbothom mad-DPFs?

L-ewwel ħaġa li rridu nibdew hija minn dik u hemm argumenti favur u hemm argumenti kontra.

Aħna ħassejna li biex ma noħolqux kategorija oħra norbtuhom mad-DPFs.

Imbagħad ittieħdet it-tieni deċiżjoni.

Meta inti rbatthom mad-DPFs jagħmel sens li taqsamhom fi tliet kategoriji, €1,000 iżjed minn €1,000 sa €2,000 u iżjed minn €2,000 'il quddiem?

Għax dawk it-tliet kategoriji mbagħad magħhom il-kolonna l-oħra hija li l-persentaġġ ukoll tal-multa jiżdied.

Imbagħad jiġi l-argument li semmejt inti, Mr Chairman, li qed jgħid li iżjed ma tħallas DPF iżjed se togħla l-multa mhux biss għaliex il-percentage awtomatikament 200% of a higher amount is higher, imma għaliex ukoll qed tgħollu l-multa li f'każ ta' inqas minn €1,000 hija 200%, fil-każ ta' iżjed minn €2,000 hija ta' 300%, jiġifieri hemm dawn it-tip ta' assumptions.

Jekk naqblu at least fuq l-assumption li għandna nippegjaw mad-DPFs, ejjew naslu s'hemmhekk imbagħad minn hemmhekk nistgħu naslu għall-argument l-ieħor li nagħmluhom kollha 200%.

THE CHAIRMAN: Li norbtuhom mad-DPF tnaqqas l-arbitrarjetà, jiġifieri naċċettah il-punt.

CHARLES BUHAGIAR: Jiena ma naqbilx mad-DPF kif jaħdem illum in the first instance għax issa hemm dak l-argument.

Għax illum id-DPFs fuq sites kbar jitla' ħafna peress li bl-area.

Jiena qed nitkellem min-naħa agrikola.

THE CHAIRMAN: Ippermettili ftit Onor. Buhagiar jekk jogħġbok għax kellna din il-kjarifika ftit ilu.

Jekk l-infringement tiegħek hija ta' boundary wall fuq art agrikola, id-DPF mhijiex fuq l-area tal-art imma fuq il-permess li dak id-DPF trid tħallas suppost fuq il-boundary wall biss, jiġifieri dak se jagħżillek dik il-parti u fuq dik se jikkalkulalek.

DR. IAN STAFRACE: Is-site area l-iżjed li togħla fl-iżvilupp kummerċjali iżjed milli fi żvilupp argikolu.

THE CHAIRMAN: Jiġifieri ma naħsibx li tirriżulta din.

CHARLES BUHAGIAR: Le le, tirriżulta.

THE CHAIRMAN: Jien m'għandix din l-esperjenza li għandek inti.

DR. IAN STAFRACE: Ma nafx x'esperjenzi kellkom fejn jinħadem id-DPF ta' żvilupp agrikolu, però is-site area ġiet pjuttost oneruża, kienet hekk diġà għax tinħadem fuq is-site area kollha, però imbagħad kif ovvjament għoliet ir-rata ġiet daqsxejn iżjed rilevanti.

THE CHAIRMAN: Imma boundary wall fuq art agrikola ma tħallasx skont l-area.

CHARLES BUHAGIAR: Pereżempju, suppost xi ħadd japplika – għax ikolli każijiet bħal dawn – biex dak li jkun iżid il-ħamrija fuq art, land reclamation, dik tinħadem fuq l-area kollha.

Jekk dak se jkollu infringement waqt ix-xogħol hemmhekk, pereżempju, minflok qal li se jżid 0.5% żied 0.9%, f'dak il-każ fuq id-DPF tiegħu se titla' ħafna dik għax id-DPF għal dak it-tip ta' xogħol huwa għoli diġà.

Jiena ma naqbilx li għandhom ikunu daqshekk in the first instance, jiġifieri jien ma naqbilx mar-rates tad-DPF kif inhuma llum, imma dak mhux l-argument tal-lum.

DR. IAN STAFRACE: Il-punt land reclamation wieħed irid joqgħod daqsxejn attent għalih għax il-land reclamation minkejja li f'ċertu areas wieħed jista' jgħid għandu jaġevolah jew b'xi mod jirrikkmandah, għandek numru ta' ċirkostanzi fejn il-land reclamation jekk ma jsirx skont permess, sew fl-ispread tiegħu kif ukoll fl-għoli tiegħu joħloqlok problemi ambjentali li jistgħu ma jkunux żgħar.

Jiena hawnhekk m'għandix il-kalkolu ta' kif tinħadem f'każ ta' land reclamation fejn bniedem irid jifrex il-ħamrija, però jekk bniedem ingħata permess biex jifrex 10 metri ħamrija b'għoli ta' nofs metru, għandu jifrex 10 metri b'għoli ta' nofs metru.

Ma narax għalfejn m'għandux ikun hemm multa li bniedem iddeċieda li minflok nofs metru jgħolli metru u jifrex 20 metru minflok 10 metri.

CHARLES BUHAGIAR: L-argument mhux dak hu, l-argument huwa li meta inti tapplika għal land reclamation – jista' jkun oġġett ieħor imma se nsemmi dan – u tapplika with a certain amount of thickness of soil, jekk dak l-ammont tvarjah ftit u dan tarah meta tagħmel ir-retaining wall għax ikun iktar għoli, anke jekk dak l-ammont li żidt ikun sanzjonabbli – issa qed nassumi li jkun sanzjonabbli mhux fejn xi ħadd jagħmel xi ħaġa b'tali mod li joħloq sfreġju – il-multa tiegħu se tkun għolja ħafna.

U qed nitħaddtu fuq farmers.

DR. IAN STAFRACE: Però il-każijiet li niltaqgħu magħhom fejn bniedem ikun iddeċieda li jgħolli iżjed il-ħamrija, bir-rispett kollu ma ssirx bi żball, imma ssir bi skop partikolari biex imbagħad il-kejl tal-ħajt li jifred lilu minn terz jitkejjel mill-ogħla livell u nispiċċaw li ġibna wħud mit-toroq qisna għaddejjin minn bejn żewġt iswar.

Jien rari ltqajt ma' ċirkostanzi fejn bidwi bi żball għolla l-livell tal-ħamrija b'nofs metru.

Fejn iltqajna ma' ċirkostanzi li bniedem għolla l-livell tal-ħamrija għolliha biex juża loophole, li fl-opinjoni tiegħi hija farseska, biex jitkejjel l-għoli tal-ħajt tas-sejjieħ, il-1.2 metres, mill-ogħla livell, allura tiġi li l-livell tal-ħamrija qiegħed diġà metru 'il fuq mil-livell tat-triq, tgħodd il-1.2 metres mill-għoli tal-ħamrija u min-naħa tat-triq jiġik ħajt ta' 2.2 metres.

CHARLES BUHAGIAR: Mhux neċessarjament hekk.

DR. IAN STAFRACE: M'iniex qed ngħid li kulħadd jagħmel hekk, imma fih element ....

THE CHAIRMAN: Ejjew nħarsu lejn l-iscaletta.

Id-DPFs huma li huma, ma nafx nistgħux nargumentaw dak il-punt iktar.

Jiena ma jien qed nara l-ebda parti tad-diskussjoni li għandna narmuha barra mit-tieqa; qed naqblu fuq il-prinċipju li għandu jkun hemm major fine.

Jiġifieri qed niddibattu d-deskrizzjoni skont il-legal notice u hemmhekk għamilna l-modifiki tagħna, issa ejjew inħarsu jekk għandniex ikollna dawn il-kategoriji kollha jew jekk l-iscaletta għandhiex tiżdied skont kemm irid jiżdied id-DPF.

Jiena personalment nikkontendi li m'għandux jiżdied il-multiplier iktar ma jiżdied il-valur tad-DPF.

Jiena kważi kważi ngħid li d-distinzjoni bejn not an ODZ u an ODZ inżommuha, però f'kull kategorija nżommu l-istess multiplier, jiġifieri fejn għandek 200%, 250% u 300%, jien qed ngħid nibdew inżommu kollox 200% u fejn għandek 400%, 500% u 600% inżommu kollox 400%.

PHILIP MIFSUD: Jiena naqbel ma' dan li qed jgħid iċ-chairman li l-gravità ta' infringement tikber, jew għandha iktar impatt, f'ODZ milli fiż-żona tal-iżvilupp.

Il-fatt li wieħed għandu infringement huwa d-daqs li qed nippruvaw niddistingu hawnhekk minn 200% għal 250% għal 300%, jiġifieri ma naħsibx li għandu jkun.

Jiena naħseb li għandu jkun hemm persentaġġ fiss għal ġoż-żona tal-iżvilupp, bħalma semma ċ-chairman, imbagħad ikun hemm persentaġġ fiss għal barra miż-żona tal-iżvilupp li għandu jkun akbar.

Bħala perit, waħda mill-problemi li niltaqa' magħha ta' spiss huwa li donnu n-nies iktar milli kienu jaqbdu u jagħmlu żvilupp barra miż-żona tal-iżvilupp, jippruvaw iġibu permess u jkollhom applikazzjoni u permess, imma mbagħad donnhom jaħsbu li ladarba għandhom permess issa għandhom il-leeway li jagħmlu li jixtiequ.

Allura dik irridu nippruvaw inrażżnuha bis-saħħa ta' dawn it-tip ta' multi u jiena ngħid li għandha tirdoppja, jiġifieri minn 200% tiġi 400%, imma ma naħsibx li mbagħad għandna niddistingwu bejn żviluppi within the scheme – għax hawnhekk qed nitkellmu fuq żviluppi li għandhom permess u ma mxewx miegħu – għal żviluppi li huma barra miż-żona tal-iżvilupp.

Barra minn hekk, qisu hemm lok fejn dan il-multiplier effect ikun doppju għaliex qed ngħidu li minn ġoż-żona tal-iżvilupp għal barra ż-żona tal-iżvilupp jirdoppja, imma mbagħad jekk qed nifhimha tajjeb, jekk wieħed jinzerta barra miż-żona tal-iżvilupp ġo protected area se jerġà jirdoppja u ħafna miż-żoni barra miż-żona tal-iżvilupp huma protected.

THE CHAIRMAN: Din il-ħaġa li l-multa terġa' tirdoppja nixtieq nikkwalifikaha u ngħid li għandha tkun jekk dak li jkun ikun għamel ħsara rriversibbli.

Għandna nikkastigawh aktar jekk hija irriversibbli mhux jekk għax qiegħed ġo protected area jew le.

PHILIP MIFSUD: Le, din ma tapplikax għax din tidħol fis-seħħ jekk japplika to sanction u jingħata permess.

THE CHAIRMAN: Immaġina xi ħadd għandu dar f'buffer zone arkeoloġika – jien kelli dan il-każ – u eskava tliet filati u rriżulta li kien hemm torba biss.

Se tħallih mingħajr permess?

Jiġifieri dan għandu garaxx u tgħidlu biex ma jużah qatt u jħallih fl-istat li hu?

Trid tagħtih permess.

CHARLES BUHAGIAR: Naqbel miegħek, imma l-MEPA ma timxix hekk.

THE CHAIRMAN: La ma jkunx għamel ħsara irriversibbli trid tagħtih xi permess għax naħseb kieku jieħu l-MEPA l-qorti issib li dan għandu dritt tal-enjoyment tal-proprjetà.

U jekk imbagħad bil-monitors tiegħek tkun stabbilixxejt li ma skavax fil-blat, m'għamilx ħsara lil xi arkeoloġija u allura m'għamilx ħsara rriversibbli, għalfejn għandek terġa' tirduppjalu l-multa?

CHARLES BUHAGIAR: Jien kelli każ bħal dan li qed isemmi ċ-Chairman u l-permess ma ngħatalux għax il-MEPA argumentat li ma tistax iġġib lura l-ħsara li saret allura l-permess ma ħariġx, biex jiskoraġġixxu lil ħaddieħor milli jagħmel hekk.

Jiena fil-każ tiegħek ma nafx jekk il-permess ħariġlekx, però tiegħi ma ħariġx.

THE CHAIRMAN: Iva, ħariġli.

CHARLES BUHAGIAR: Fil-kas għidli liema hu ħalli nikkwotah!

THE CHAIRMAN: Kien neħħa biss żewġ filati li kienu torba u wieħed seta' jinduna li ma qattax blat.

DR. IAN STAFRACE: Kif spjegajt fil-bidu tal-laqgħa llum, anzi għandek ċertu żvilupp illegali li lanqas biss tista' tapplika biex tissanzjonah.

Xi ħadd li jkun waqqa' binja skedata grade 1 ma jistax japplika to sanction demolition.

L-aħħar darba xi ħadd kien staqsa imbagħad jiġri minn dak l-iżvilupp.

Jien naħseb li l-fatt li l-iżvilupp jibqa' hekk hu kastig biżżejjed.

Nerġa' ngħid li l-interess tal-awtorità f'dawn il-multi, bħalma hi d-daily fine u bħalma hu l-provvediment li daħħalna fi skeda 6, mhux li tħaddem il-provvedimenti.

Aħna ħriġna anke avviżi a priori biex bniedem ikun jaf minn qabel li hawn dawn il-miżuri ħalli qabel ma jagħmel xi ħaġa jaħsibha darbtejn jew tlieta għax jaf li jekk jew se jkollu l-impossibilità li jissanzjonaha jew li jekk se jissanzjonaha l-multa se tkun kemmxejn għolja u f'ċerti każijiet tista' tkun ukoll projbittiva jekk jasal sal-capping.

Jiġifieri dan huwa l-pakkett kollu li qegħdin nippruvaw nippreżentaw.

Nerġa' ngħid din hija għodda ta' enforcement, mhijiex għodda ta' revenue.

Fil-fatt kieku wieħed kellu jaħdem il-mekkaniżmu tagħha ta' kemm tiswa lill-awtorità biex tħaddimha u x'se ddaħħal minnha l-awtorità, isib li l-awtorità mhijiex se tiġġenera minnha xi livell ta' income.

Dawn huma kollha għodda, huma kollha miżuri biex bniedem … Anke l-awtorità qegħdin nużaw the proactive approach.

Ħriġna l-avviżi għall-public consultation biex dak li jkun jaħsibha darba, darbtejn, tlieta qabel ma jagħmel xi ħaġa illegali.

Però jekk issa daħlu dawn il-miżuri kollha u xorta jkollok min applika u jimxi bil-proċeduri, però jkollok min jiddeċiedi li jibqa' jaġixxi ta' kif kien jaġixxi – biex ma nsemmix lura ħafna, pereżempju sena ilu – dak għandu jiġi ikkastigat.

Jiġifieri l-ħsieb wara dan il-pakkett kollu huwa dak.

Dwar jekk jagħmilx sens li f'każ ta' protected area terġa' tirdoppja l-multa, naħseb li hemm bosta argumenti x'wieħed iġib.

Terġa' tislet in-numru ta' kategoriji?

Pereżempju, nistgħu ngħidu grade 1 mod, grade 2 mod, grade 3 mod u buffer zone mod ieħor?

Nistgħu nagħmlu hekk, però li ridna nagħmlu hawnhekk huwa li noħolqu tliet kategoriji; mhux ODZ, ODZ u protected areas.

Imbagħad hemm is-sub division ta' dak li sar mhux skont il-permess u dak li sar bla permess u ppruvajna nżommuha sempliċi b'dan il-mod.

Naturalment m'hemmx dubju li meta tislithom waħda waħda kollha ssib x'tikkritika fihom.

THE CHAIRMAN: Nistgħu almenu nagħmluha "shall" u mhux "may" ħalli nħallu d-diskrezzjoni lill-bord li għallinqas ikun kapaċi jiżen.

PHILIP MIFSUD: Imma min jiddeċiedi dan?

THE CHAIRMAN: Il-bord.

DR. IAN STAFRACE: Il-multi mill-bord joħorġu.

PHILIP MIFSUD: Le, imma l-bord sa qabel ma tkellem iċ-chairman ma kien qed jiddeċiedi xejn.

Il-bord kien qed japprova jew ma japprovax u jekk japprova jidħol il-mekkaniżmu tal-fee.

DR. IAN STAFRACE: Dik hija waħda mid-difetti ta' kif inhi s-sistema llum.

Illum tittieħed id-deċiżjoni u kulma jkun hemm fil-Minuti hija "subject to a fine" jew "a major fine".

B'din qed noħolqu l-kategorija u fuq suġġeriment anke taċ-chairman jekk se nagħmluha "may" hija fid-diskrezzjoni tal-bord li mhux biss se jgħidlek issa hemm il-fine.

Illum il-bord kulma jgħidlek huwa li hemm il-multa, mhux se joqgħod jaħdimha; għandek il-kalkolu u tinħadem, però jekk se ddaħħal din id-diskrezzjoni l-bord ukoll ikun irid jiddeċiedi jekk hux se jwaħħal l-aggravju tal-protected area.

Il-punt li semmejt anke inti fil-bidu nagħmluha ċara biex żgur tkun ċara li anke jekk se tuża l-aggravju tal-mija fil-mija fil-każ ta' protected area, xorta ma tistax taqbeż il-€50,000.

PHILIP MIFSUD: Jien forsi ma tantx naqbel ma' dan minħabba l-kwestjoni tad-diskrezzjoni għax jista' ikun li lil Mr.

"X" jgħidlu li se jżidhielu u lil Mr.

"Y" le, imma aħjar milli hi żgur.

Jiena ngħid li 75% arbitrarjament tal-ODZ huwa protected area.

Jiġifieri rridu nżommu f'moħħna li l-ODZ mhux se jirdoppja.

DR. IAN STAFRACE: Le, din id-definizzjoni hija l-istess definizzjoni li nużaw fis-sitt skeda tal-liġi fejn tista' tapplika to sanction jew le.

Issa inti tista' tiskeda grade 1, grade 2 jew grade 3 jew buffer zone, jiġifieri mhux għandek il-local plan u jgħid din hija …

Jiġifieri din hija l-istess definizzjoni li nużaw fis-sitt skeda.

THE CHAIRMAN: Jiġifieri art agrikola normali hija protected area?

DR. IAN STAFRACE: Le, jekk m'hemmx ...

THE CHAIRMAN: Jiġifieri huma Natura 2000 sites, bini skedat ....

DR. IAN STAFRACE: Jew areas fl-ODZ li huma skedati, però mhumiex Natura 2000 sites.

Jekk forsi għall-fini tal-kumitat tkunu tixtiequha, għandna dokument li qisu mappa ta' Malta li jurik kemm huwa l-ODZ, within which kemm hemm areas li huma Natura 2000 u kemm hemm areas skedati.

Għall-konvenjenza tagħkom ngħadduhielkom ħalli anke intom tkunu tafu.

THE CHAIRMAN: Kellna s-suġġeriment li fi Skeda A għad-development not in ODZ il-multiplier kollu jkun 200 u għad-development in ODZ il-multiplier ikun kollu 400%.

DR. IAN STAFRACE: U l-kelma "shall" nagħmluha "may".

THE CHAIRMAN: Hekk hu.

Nistgħu ngħaddu għal Skeda B.

DR. IAN STAFRACE: Skeda B tista' tgħid li hija l-istess bħal Skeda A, ovvjament il-persentaġġi jogħlew u l-iskop li jogħlew hija li issa qegħdin nitkellmu mhux biss ma mxejtx ma' permess, imma għamilt żvilupp li mhuwiex kopert b'permess.

Jiġifieri jekk ikun hemm xi ħadd within scheme li jkun bena washroom mingħajr permess, x'tiġi?

Qed insemmilek dan il-każ għax hemm differenza bejn li tagħmel washroom mhux skont il-permess u li tagħmel washroom bla permess.

DR. IAN STAFRACE: Fi Skeda A qegħdin ngħidu xi jfisser development not in accordance with a development permission.

Issa fis-6(B) għandek addition of a single room to a building titqies bħala minor, jiġifieri jekk inti bnejt washroom dik titqies bħala minor.

Jekk inti bnejt sular sħiħ titqies mhux taħt Skeda A, imma taħt Skeda B.

DR. IAN STAFRACE: Dak jaqa' taħt Skeda B.

CHARLES BUHAGIAR: Skeda B iebsa għax jekk jista' joħroġ permess taħt Skeda A għax ma jtellef xejn ....

DR. IAN STAFRACE: Hawnhekk dejjem qegħdin nitkellmu fejn ħariġlek permess to sanction, jiġifieri l-fatt li ħariġlek permess to sanction ifisser li inti mxejt teknikament mal-policies però mhux mal-proċedura għax kieku ngħatajt refusal.

Jiġifieri jekk inti għandek żona ta' tliett sulari, għandek binja ta' żewġ sulari, ħariġlek permess ta' żewġ sulari però minflok żewġ sulari bnejt tlieta jew tnejn u nofs, dik hija s-sanzjoni.

THE CHAIRMAN: Jien se nerġa' indur għad-definizzjoni ta' minor li hemm fis-6(B).

Jiena kważi kont intendi li minflok nagħmilha "single room" għax din tista' tkun kamra ta' 12-il metru kwadru u tista' tkun kamra ta' 30 metru kwadru, aħjar nagħmlu capping bl-area.

U naħseb li b'hekk inkunu ħafna aħjar għax 30 square metres tista' tkun żewġt ikmamar.

PHILIP MIFSUD: Naħseb li l-aħjar tkun 36 square metres.

THE CHAIRMAN: Nagħmluha 36 square metres.

Ma nafx x'jaħseb il-Kumitat; I'm thinking aloud hawnhekk.

DR. IAN STAFRACE: Però irridu nagħmluha ċara li qegħdin nitkellmu għal within scheme.

THE CHAIRMAN: B'hekk inkunu qegħdin inkopru din.

DR. IAN STAFRACE: Jekk tkun sa 36 square metres tiġi taqa' taħt Skeda C.

PHILIP MIFSUD: Dr. Stafrace jien qed nara li 4(2) u 5(2) jikkuntrastaw ftit ma' dak li kont qed tgħidilna int għax inti qed tgħid li jekk il-permess ma jingħatax ma jeħilx il-multa, imma jekk qed ninterpreta dawn tajjeb qed jingħad li l-multa trid titħallas mas-submission tal-application.

Allura x'jiġri mbagħad?

DR. IAN STAFRACE: L-iskop tal-4(2) u l-5(2) kien li jekk inti ...

THE CHAIRMAN: Dr. Stafrace, ippermettili nikkorreġih jien mill-ewwel.

Illum inti għandek applikazzjoni, daħħaltha u għandek ħlas tal-€50 u bagħtulek l-iscreening letter, imbagħad l-iscreening letter se jgħidlek li tista' tibqa' miexi u taġġudika jew ma tistax u hemmhekk tirċievi l-kont.

Hemmhekk se tkun taf kważi jekk intix blokkat jew le u ma tkunx ħallastha.

Jekk jgħidulek li l-permess mhu se joħroġ qatt, allura ma tkunx ħallastha.

DR. IAN STAFRACE: Hekk hu, dak kien l-iskop tagħha.

PHILIP MIFSUD: Imma allaħares kull screening letter li nirċievu fejn jgħidulna biex ma nkomplux għaddejjin inwaqqfuha hemmhekk!

THE CHAIRMAN: Imma inti għandek red light li qed jindikalek li hemm ċans kbir li mhux se jgħaddi.

PHILIP MIFSUD: Imma jekk il-permess ma joħroġx se jkun ħallas multa għalxejn?

THE CHAIRMAN: Aħna suppost napplikaw ġudizzju u ngħidu lill-applikant li skont il-parametri li għandhom mhux se tiġi aċċettata l-applikazzjoni.

PHILIP MIFSUD: U ġieli niġi surprised fuq iż-żewġ extremes.

DR. IAN STAFRACE: Mill-esperjenza li għandna tal-iscreening sa Settembru għamilna audit biex naraw x'kienet tgħid l-iscreening letter, x'kien jgħid il-case officer report u x'kienet id-deċiżjoni u ħlief għal żewġ każijiet – u hawnhekk qed nitkellem bil-proċeduri l-ġodda tal-iscreening – l-iscreening letter, il-case officer report u d-deċiżjoni kienu l-istess.

PHILIP MIFSUD: Ħlief għal żewġ każijiet?

DR. IAN STAFRACE: Iva, u wieħed minnhom kien il-każ tal-bus depot tal-Arriva.

Jiġifieri ma tistax tgħid li l-iscreening letter u d-DPAR u d-deċiżjoni kienu differenti għaliex kien żviluppa ODZ fejn bniedem ipprova juża policy partikolari li l-bord ħass li ma kellhiex tapplika għall-każ.

PHILIP MIFSUD: Jiġifieri inti qed tgħid li minn dawn il-cases kollha tal-iscreening letter żewġ każijiet biss kien hemm fejn it-tlieta ma kenux jaqblu?

DR. IAN STAFRACE: Li m'hemmx sekwenza, fis-sens li jekk l-iscreening letter tkun qalet li fil-proposta kien hemm l-għoli ħażin – għall-argument – għax hija area ta' żewġ sulari u dak li jkun ikun applika għal tlieta, imbagħad aħna nsegwu xi jkun ġara fl-applikazzjoni u din tkun fil-fatt saret għal żewġ sulari u d-deċiżjoni kienet approved.

Jiġifieri m'aħniex qed ngħidu xi ppropona oriġinarjament l-applikant, x'qal il-case officer u x'kienet id-deċiżjoni imma qed naraw whether is-sekwenza bejn l-iscreening letter, id-DPAR u d-deċiżjoni, followed.

PHILIP MIFSUD: Imma r-recommendation to grant li ġew refused mid-DCC ...

DR. IAN STAFRACE: Qed nitkellem dwar ir-recommendation tal-applications tal-2011 fejn sar screening.

Fil-fatt waħda mir-raġunijiet kienet li anke l-iscreening letter – għal min għandu esperjenza li jara l-file – qed indaħħluha fil-file tal-ipproċessar tal-application biex jiffaċilita dan il-proċess.

PHILIP MIFSUD: Jiġifieri issa l-multa mhux bħalma x'qed jiġri bħalissa; bħalissa jistennew il-proċessar kollu, jekk il-bord jiddeċiedi favur jibagħtulek il-multa.

Bis-saħħa ta' din il-legal notice il-multa se tibda tinħadem qabel ma l-applikazzjoni tiġi validata.

DR. IAN STAFRACE: Għax hija maħduma mad-DPF.

PHILIP MIFSUD: Anke llum il-multa hija bbażata fuq id-DPF.

DR. IAN STAFRACE: Imma mhijiex persentaġġ tad-DPF.

PHILIP MIFSUD: Għaliex le?

DR. IAN STAFRACE: U dejjem tiġi tammonta għal €2,300.

PHILIP MIFSUD: Jien m'iniex qed nikkontesta li tkun percentage ....

THE CHAIRMAN: Hemm għalfejn tkun imħallsa mal-applikazzjoni?

Għax minn banda nixtiequ li nħajru lin-nies biex jippruvaw jissanzjonaw – naħseb dik hija l-intenzjoni kollha – imma mill-banda l-oħra ma rridux nagħmluha projbittiva.

Jekk dak li jkun se jħallas il-multa jaf li kif se jħallas ikollu l-permess f'idejh, naħseb li jkollu inqas reżistenza interna li jħallas milli kieku kellu jħallas il-multa u għad għandu l-proċess sħiħ quddiemu u ma jafx x'se jkun l-eżitu tiegħu.

CHARLES BUHAGIAR: Hemm żewġ argumenti oħrajn.

Meta toħroġ l-iscreening letter ħafna drabi jinbidlu l-pjanti għax tipprova tara xi tgħid l-iscreening letter u tbiddel.

Il-multa fuqhiex tinħadem, fuq l-ewwel pjanti li jkunu sottomessi?

PHILIP MIFSUD: Titlob revision of bill; jien għamiltha.

CHARLES BUHAGIAR: U suppost nagħmlu hekk u titla' bi grant u tiġi rifjutata u l-multa tkun tħallset, x'se jiġri, se tkun reimbursed il-multa?

PHILIP MIFSUD: Jien dak li kont qed nirriferi għalih aktar qabel; ikollok sitwazzjoni fejn tkun tħallset il-multa u l-iżvilupp jiġi rifjutat.

DR. IAN STAFRACE: Jekk intom tħossu li l-multa għandna nħalluha kif kienet sal-lum li titħallas fl-aħħar ....

DR. IAN STAFRACE: Jekk ma tiddikjarax inti li hija to sanction.

PHILIP MIFSUD: Għax jista' ikun hemm intenzjoni ta' misleading information.

Li xtaqt ngħid jien huwa li kull fejn qed tagħmlu l-increasing tal-percentages tridu tagħmlu li hemm il-capping tal-€50,000 għax naħseb se jkun hemm ħafna li jaslu għalih!

THE CHAIRMAN: Imma 50% xorta hija ħafna.

Ejjew niddeċiedu persentaġġ ieħor għax 50% huwa ħafna.

Hawnhekk il-4(2) u l-5(2), jekk inti ma ndikajtx li qed tapplika to sanction il-multa li trid tħallas biex tissanzjona tiżdiedlek by a further 50% minn dak kif tinħadem skont l-iskeda hawnhekk.

PHILIP MIFSUD: Dik tista' tkun b'mod verament ġenwin.

Jista' ikun li, pereżempju inti qed tapplika għal additions bini eżistenti, tipprova tittrejsja l-file l-antik, is-sid ma jagħtihulekx u l-MEPA jgħidulek ma nstabx, allura ma tistax tindika to sanction għax m'għandekx ma xiex tqabbel u waqt l-ipproċessar il-file jinstab – din ġieli tiġri – u jgħidulek li trid tissanzjona.

Jiena naħseb li fejn ikun hemm min jipprova jgħaddi mit-tieqa minflok mill-bieb u jipprova jagħmel "proposed" minflok "to sanction" u jinqabad, għandu jkun ippenalizzat, imma f'każijiet ġenwini oħra ma naħsibx li għandu jiġi penalizzat.

Jien naħseb li l-percentage, bħalma qed jgħid iċ-chairman, nistgħu niddiskutuh, imma naħseb trid tiżdied parti li jingħad li ....

DR. IAN STAFRACE: Nagħmluha "may" bħalma hemm fl-oħrajn.

THE CHAIRMAN: U dwar il-persentaġġ x'tissuġġerixxi?

Hawnhekk għandek multi ta' €2,000, jiġifieri 10% hija €200 diġà hija sostanzjali.

Jien għandi averżjoni għall-multi kollha, mill-ispeed cameras, għas-CVA jekk ma tħallashiex in time, għall-multi tal-VAT, u kollox.

Ma naħsibx li l-multi nistgħu nfajruhom "hekk" meta din hija penali pjuttost sostanzjali.

DR. IAN STAFRACE: Jien nerġa' ngħid li l-messaġġ wara dan kollu huwa d-deterrent biex dak li jkun ma jagħmilhiex.

Biex nieħu spunt minn dak li semma il-Perit Mifsud, ikollok min m'għamilhiex to sanction għax ma sabx il-file, però il-maġġoranza tal-każijiet li ltqajna magħhom ma kenux hekk.

Fil-maġġoranza tal-każijiet li ltqajna magħhom nindunaw li hija to sanction jew għax issir site inspection u tinduna li ħanut diġà fetaħ ..… Allura dak għandu jkun trattat bl-istess mod ta' bniedem li qabel ma fetaħ qagħad jistenna l-proċess, ħareġ il-permess, irċieva l-permess, ħallas il-bank guarantees imbagħad mar fetaħ?

U bniedem li l-għada li daħħal l-application, jew anzi qabel ma daħħal l-application qabad u fetaħ, għaddej, sakemm qed tiġi proċessata l-application għadu għaddej, dak m'għandux jiġi muri a priori li dik ma jistax jagħmilha għax se jiġi żvantaġġat?

Il-livell ta' compliance li qegħdin niltaqgħu miegħu llum, fl-opinjoni tiegħi, huwa ħafna ogħla mil-livell ta' compliance li konna qed niltaqgħu miegħu anke fi żmenijiet mhux passati ħafna, anke fi żmenijiet passati pjuttost riċenti.

Il-compliance tagħtik element ta' ċertezza u hawnhekk m'iniex qed nirriferi għall-compliance certificate imma l-compliance in ġenerali.

U tagħtik anke ċ-ċertezza, anke mill-esperjenza li kelli magħkom bħala practitioners, fejn anke intom stess bniedem meta qed tagħtih parir qisek mhux inti biss qed tgħidlu din tagħmilhiex għaliex hija kontra l-permess, imma għandek iżjed għodda li biha bniedem tiddiżinċentivah milli jagħmilha dik il-ħaġa.

Jien persważ li intom fil-professjoni tagħkom tiltaqgħu ma' ħafna nies li jistaqsukom jekk xi ħaġa jistgħux jibdewha jew le.

Dawn huma kollha għodda biex dak li jkun ngħidulu biex dik il-ħaġa ma jagħmilhiex.

Jekk tistaqsuni minn fejn ġiet il-50% ngħidilkom li dik hija arbitrarja; issa tkunx 50%, tkunx 10% jew ma tkun xejn ....

Irridu nżommu f'moħħna li l-applikazzjonijiet ma jagħmluhomx l-individwi, jagħmluhom il-periti u naħseb li l-MEPA għandha forsi tindirizza din is-sitwazzjoni li fejn professional qed jipprova jqarraq hemm il-warrant tal-individwu fin-nofs.

Jien għamilt perjodu fil-bord u naf li jkun hemm dawn l-affarijiet.

DR. IAN STAFRACE: Aħna anke fil-laqgħat li qed ikollna mal-Kamra tal-Periti qegħdin nippruvaw nixprunaw kemm jista' ikun l-element ta' self-regulation u se nibdew l-ewwel esperiment bil-compliance certificates li għandhom ikunu kif suppost huma anke llum, li fuq id-dikjarazzjoni tal-perit għandna nimxu.

M'hemmx għalfejn il-perit jagħmillek dikjarazzjoni mbagħad fl-istess ħin nibgħat tnejn minn nies jiċċekjaw dak li qed jiġri.

THE CHAIRMAN: Illum bl-indemnity kważi tasal.

THE CHAIRMAN: Illum sar hawn il-kultura tal-mitigazzjoni.

Jekk xi ħadd l-ewwel toħroġlu l-compliance l-perit, imbagħad irid ibigħu u jinduna li dak il-compliance huwa fażull, naħseb l-ebda perit mhu se jidħol għal dik ir-responsabbiltà li jagħti informazzjoni skorretta.

Jien ma nġorrix u tlift klijenti fuq hekk.

Ħalli nippruvaw nikkonkludu.

Jien nissuġġerixxi li fil-4(2) u l-5(2) minflok il-kelma "shall" indaħħlu l-kelma "may" u minflok 50% nagħmlu 20%.

DR. IAN STAFRACE: U nġibuha li titħallas fl-aħħar.

Fuq Skeda B għandna żewġ issues; development not in ODZ u development in ODZ.

Jien naħseb li qegħdin naqblu li jkun hemm dawn iż-żewġ kategoriji.

Rigward l-iscaletta tal-penali u l-quantum 400%, 450%, 500% għal not in ODZ u 600%, 700%, 800% għal within ODZ.

Dawn iż-żewġ punti nixtieqkom taraw.

(Interruzzjonijiet) Jidher li hawn qbil li għandna nġibuhom f'żewġ ammonti, jiġifieri 400% u 600%.

Dwar Skeda C m'hemmx għalfejn diskussjoni, naturalment "shall" tiġi dejjem "may".

DR. IAN STAFRACE: Din, anke fuq suġġeriment tagħkom, il-failure to return setting out request notice żidna "where this is required" għax mhux f'kull każ forsi tkun required, u l-oħra tal-completion certificate għamilna jekk tkun fil-kondizzjoni tal-permess.

CHARLES CHARLES: Rigward l-ewwel waħda tal-commencement notice jekk ikun to sanction m'għandekx bżonn commencement notice.

CHARLES BUHAGIAR: Għax jekk tkun to sanction ma jkollokx bżonn completion certificate.

PHILIP MIFSUD: In-number 8 tat-text x'qegħdin tfissru biha eżatt?

DR. IAN STAFRACE: Dik tneħħiet issa għax dik il-kategorija spiċċat.

Jien li kont se nissuġġerixxi huwa li nagħmlulkom verżjoni ta' din u oħra tad-daily fines bit-track changes ħalli anke intom tkunu żguri li l-emendi li xtaqtu huma kollha nklużi.

Ngħadduhielkom through s-segretarja tal-Kumitat.

THE CHAIRMAN: Tajjeb ħafna.

Nirrigrazzjakom u naġġorna l-Kumitat.

Fit-2.42p.m. il-Kumitat aġġorna.


KUMITAT PERMANENTI DWAR L-AMBJENT U L-IPPJANAR TAL-IŻVILUPP

IL-ĦDAX-IL PARLAMENT

LAQGĦA NRU.

L-Erbgħa, 14 ta' Diċembru, 2011

Il-Kumitat Permanenti dwar l-Ambjent u l-Ippjanar tal-Iżvilupp iltaqa' fil-Palazz, il-Belt Valletta, fis-1:09p.m.

L-Onor.

Jesmond Mugliett, Chairman tal-Kumitat, ippresjeda.

PREŻENTI

L-Onor.

Leo Brincat; u l-Onor.

Il-President tal-Kumitat qal it-talba.

Il-Minuti tal-laqgħa Nru. 5 li saret fis-16 ta' Novembru 2011 kienu konfermati.

KONTINWAZZJONI TA' DISKUSSJONI DWAR ABBOZZ TA' AVVIŻ LEGALI:

Il-Kumitat għadda sabiex ikompli d-diskussjoni fuq dan l-Abbozz ta' Avviż Legali u stieden lill-Avukat Ian Stafrace, Chief Executive Officer tal-Awtorità ta' Malta dwar l-Ambjent u l-Ippjanar, sabiex jieħu sehem fid-diskussjoni.

Il-Kumitat qabel li fi Skeda A, għad-Development not in ODZ il-multiplier kollu jkun 200% u għad-development in ODZ il-multiplier ikun kollu 400% u li kull fejn hemm il-kelma "shall" din tiġi sostituta bil-kelma "may".

Ġie maqbul ukoll li f'paragrafu (b) ta' klawsola 6 jiddaħħal capping ta' 36 metru kwadru.

Iċ-Chairman issuġġerixxa li f'subklawsola 4(2) u f'subklawsola 5(2) minflok il-kelma "shall" tidħol il-kelma "may" u l-50% tinbidel għal 20% u li l-multa titħallas fl-aħħar.

Għal dak li jirrigwarda Skeda B il-Kumitat qabel li l-ammonti jiġu miġbura fi tnejn, jiġifieri 400% u 600% u kull fejn hemm il-kelma "shall" tidħol il-kelma "may".

Fi Skeda D, kif kien diġà maqbul f'laqgħa preċedenti tal-Kumitat, mal-kliem "Failure to return Setting Out Request Notice" se jiżdiedu l-kliem "where this is required".

Għar-rigward tal-Completion Certificate din tkun biss jekk tkun fil-kondizzjoni tal-permess u meta tkun meħtieġa.

Il-Kumitat qabel li l-Avukat Ian Stafrace jagħmel verżjoni ġdida taż-żewġ abbozzi ta' avviżi legali li kienu għad-diskussjoni fil-Kumitat bl-emendi kif ġew maqbula fil-Kumitat u jgħaddihom lill-Membri tal-Kumitat.

Id-diskussjoni dwar dan l-Abbozz ta' Avviż Legali ġiet konkluża.

Fit-2:42 p.m. il-Kumitat aġġorna għal data li tiġi komunikata aktar tard.

SKRIVANA TAL-KUMITAT

CHAIRMAN TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 45

Il-Ħamis, 12 ta' Jannar 2012 f'nofsinhar

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar il-Ħamis, 12 ta' Jannar 2012 f'nofsinhar fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra

Affarijiet Oħra.

12 ta' Jannar 2012 SKRIVAN TAL-KAMRA


IL-ĦDAX-IL PARLAMENT

LAQGĦA NRU.

Il-Ħamis, 12 ta' Jannar 2012

Il-Kumitat Permanenti dwar ix-Xogħol tal-Kamra ltaqa' fil-Palazz, Valletta, fn-12.10pm.

PREŻENTI

Il-Ministru tal-Intern u Affarijiet Parlamentari, l-Onor David Agius, l-Onor Frederick Azzopardi, l-Onor Anglu Farrugia u l-Onor Joe Mizzi.

Il-Minuti tal-laqgħa Nru 44 li saret fis-7 ta' Diċembru 2011 kienu konfermati.

L-iSpeaker informa lill-Kumitat li huwa kien irċieva talba mill-PBS, NET News u ONE News biex jiffilmjaw l-ewwel parti tal-laqgħa u talba wkoll minn The Times u NET News biex fotografi jieħdu ritratti tal-laqgħa.

Il-permess ingħata.

L-iSpeaker irrefera għall-ittra li l-Kap tal-Oppożizzjoni bagħtlu fis-7 ta' Jannar 2012 fejn talbu biex il-Parlament jissejjaħ b'urġenza qabel it-18 ta' Jannar 2012 kif kien aġġorna fl-14 ta' Diċembru 2011 u għar-risposta tiegħu fid-9 ta' Jannar 2012 fejn infurmah li ma ħassx li kien hemm bżonn li l-Parlament jitlaqqa' qabel it-18 ta' Jannar 2012.

L-iSpeaker ippreżenta dawn iż-żewġ ittri lill-kumitat.

XOGĦOL TAL-KAMRA

Il-kumitat beda billi awgura lill-Onor Carmelo Mifsud Bonnici, Ministru tal-Intern u Affarijiet Parlamentari, fil-kariga ġdida tiegħu.

Il-Ministru tal-Intern u Affarijiet Parlamentari informa lill-Kumitat li l-Prim Ministru kien se jkun fuq żjara uffiċjali fit-Tuneżija u l-Qatar bejn it-Tnejn, 16 ta' Jannar u l-Ħamis, 19 ta' Jannar.

Huwa qal li fis-seduta tal-Erbgħa, 18 ta' Jannar kienet se tiġi kommemorata l-mewt ta' omm l-Onor Francis Zammit Dimech u wara, il-ħsieb tal-Gvern kien li l-Parlament jibda jiddiskuti l-Abbozz ta' Liġi li jemenda l-Att dwar l-Edukazzjoni – Abbozz Nru 92 - segwit bl-Abbozz ta' Liġi li jimplimenta Miżuri tal-Estimi – Abbozz Nru 94.

Huwa tkellem ukoll dwar il-ħtieġa li jiġi diskuss l-Abbozz ta' Liġi li jemenda l-Att dwar l-Unjoni l-Ewropea – Abbozz Nru 101 – u ssuġġerixxa li dan jiġi diskuss wara l-Abbozz ta' Liġi li jemenda l-Att dwar l-Edukazzjoni.

L-Oppożizzjoni ma qablitx mal-aġenda proposta in vista tas-sitwazzjoni preżenti fil-pajjiż li kellha tieħu preċedenza fuq ix-xogħol leġislattiv.

Għall-mistoqsija magħmula mill-Membri tal-Oppożizzjoni jekk il-ġimgħa d-dieħla l-Gvern kienx beħsiebu jara kellux a working majority biex titneħħa l-instabilità, il-Ministru tal-Intern u Affarijiet Parlamentari wieġeb li sa dak il-ħin, ma kien hemm l-ebda mozzjoni quddiem il-Kamra, la min-naħa tal-Gvern u lanqas min-naħa tal-Oppżozzjoni.

Darba li jkun hemm mozzjoni, il-Gvern ma kienx se joġġezzjona li jiddiskutiha.

Il-Membri tal-Oppożizzjoni talbu li l-Kumitat Permanenti dwar ix-Xogħol tal-Kamra jerġa' jiltaqa' nhar it-Tnejn, 16 ta' Jannar 2012, liema talba ma kenitx milqugħa mill-Ministru tal-Intern u Affarijiet Parlamentari dment li ma jkunx hemm żviluppi ġodda.

Fis-1.00 pm il-kumitat aġġorna għal data li kellha tiġi komunikata aktar tard.

SKRIVAN TAL-KAMRA


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 46

It-Tnejn, 16 ta' Jannar 2012 fis-6.30 pm

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar it-Tnejn, 16 ta' Jannar 2012 fis-6.30 pm fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra

Affarijiet Oħra.

16 ta' Jannar 2012 SKRIVAN TAL-KAMRA


IL-ĦDAX-IL PARLAMENT

LAQGĦA NRU.

It-Tnejn, 16 ta' Jannar 2012

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fis-6.35 pm.

PREŻENTI

Il-Ministru tal-Intern u Affarijiet Parlamentari, l-Onor David Agius, l-Onor Frederick Azzopardi, l-Onor Anġlu Farrugia u l-Onor Joe Mizzi.

Kien preżenti wkoll l-Onor Ċensu Galea.

Il-minuti tal-laqgħa Nru 45 li saret fit-12 ta' Jannar 2012 kienu konfermati.

L-iSpeaker informa lill-Kumitat li huwa kien irċieva talba minn The Times biex jibgħatu fotografu, mill-Public Broadcasting Services biex jiffilmjaw l-ewwel parti tal-laqgħa u mill-media.linkcommunications, ONE News u Where's Everybody biex jiffilmjaw is-seduta kollha.

L-Onor Joe Mizzi, f'isem l-Oppożizzjoni, qal li ma kellux oġġezzjoni biex it-talbiet kollha li saru jiġu milqugħa.

Il-Ministru tal-Intern u tal-Affarijiet Parlamentari qal li l-prattika tas-soltu għandha tiġi segwita u għaldaqstant ingħata permess biex jittieħdu filmati fil-bidu tal-laqgħa.

XOGĦOL TAL-KAMRA

L-iSpeaker informa lill-Kumitat li wara l-aħħar laqgħa tal-kumitat li nżammet fit-12 ta' Jannar 2012, l-Uffiċċju tal-Iskrivan tal-Kamra kien irċieva żewġ mozzjonijiet min-naħa tal-Oppożizzjoni fit-13 ta' Jannar 2012.

Il-Ministru tal-Intern u l-Affarijiet Parlamentari beda billi qal li l-Gvern kien lest li fuq l-aġenda tal-Parlament ta' nhar l-Erbgħa, 18 ta' Jannar 2012, titpoġġa l-mozzjoni Nru 287 – mozzjoni ta' proċedura biex il-Kamra taġġorna għall-Ħamis, 19 ta' Jannar sabiex tiddiskuti l-mozzjoni ta' sfiduċja fil-Gvern imressqa mill-Oppożizzjoni (Mozzjoni Nru 286).

Wara li l-Ministru tal-Intern u Affarijiet Parlamentari rrimarka li kien qiegħed iqis il-mozzjoni ta' proċedura bħala mozzjoni ta' giljottina, l-Onor Anglu Farrugia qal li f'isem l-Oppożizzjoni kien qed joffri li jekk jaslu għal ftehim dwar id-diskussjoni fuq il-mozzjoni ta' sfiduċja, jirtira l-mozzjoni ta' proċedura.

Il-Ministru tal-Intern u Affarijiet Parlamentari qal li jekk tiġi rtirata l-mozzjoni ta' proċedura, il-mozzjoni ta' sfiduċja tista' tibda tiġi diskussa minn nhar it-Tnejn, 23 ta' Jannar 2012, mingħajr limitu fuq in-numru ta' seduti allokati għal tali diskussjoni.

L-Onor Joe Mizzi qal li peress li fil-Kumitat kulħadd kien qiegħed jaqbel li l-mozzjoni ta' sfiduċja għandha tiġi diskussa, l-Oppożizzjoni kienet qed tirtira l-mozzjoni ta' proċedura bil-premessa li jintlaħaq qbil fuq time-frame u fuq kemm hemm bżonn seduti għad-diskussjoni fuq il-mozzjoni ta' sfiduċja.

L-Oppożizzjoni qablet mas-suġġeriment li l-mozzjoni tibda tiġi diskussa mit-Tnejn, 23 ta' Jannar 2012 imma ma qablitx li ma jkunx hemm ftehim fuq in-numru ta' seduti allokati.

Fis-7.16pm il-Kumitat kien sospiż u rriżuma fil-7.35pm

Il-Kumitat kompla jiddiskuti l-pożizzjonijiet meħuda miż-żewġ naħat.

Peress li ma ntlaħaqx ftehim, l-Onor Mizzi ippropona li l-Kumitat jerġa' jiltaqa'.

Il-Ministru tal-Intern u Affarijiet Parlamentari informa lill-Kumitat li bħala l-ewwel item fuq l-aġenda tas-seduta ta' nhar l-Erbgħa, 18 ta' Jannar 2012, kien se jpoġġi d-diskussjoni fl-istadju tat-Tieni Qari tal-Abbozz ta' Liġi li jemenda l-Att dwar l-Edukazzjoni – Abbozz Nru. 92

Fit-8.05 pm il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 47

L-Erbgħa, 18 ta' Jannar 2012 fl-4.15 pm

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar l-Erbgħa, 18 ta' Jannar 2012 fl-4.15 pm fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra

18 ta' Jannar 2012 SKRIVAN TAL-KAMRA


IL-ĦDAX-IL PARLAMENT

LAQGĦA NRU.

L-Erbgħa, 18 ta' Jannar 2012

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fl-4.20 pm.

PREŻENTI

Il-Ministru tal-Intern u tal-Affarijiet Parlamentari, l-Onor David Agius, l-Onor Frederick Azzopardi, l-Onor Anglu Farrugia u l-Onor Joe Mizzi.

Kien preżenti wkoll l-Onor Ċensu Galea, Deputy Speaker.

Il-minuti tal-laqgħa Nru 46 li saret fis-16 ta' Jannar 2012 kellhom jitqassmu lill-Membri aktar 'il quddiem matul il-laqgħa.

L-iSpeaker informa lill-Kumitat li huwa kien irċieva talba minn "The Times" biex jibagħtu fotografu, u talba mill-media.linkcommunications, mill-ONE News u mill-Public Broadcasting Services biex jiffilmjaw l-ewwel parti tal-laqgħa.

Il-permess ingħata.

XOGĦOL TAL-KAMRA

Il-Ministru tal-Intern u Affarijiet Parlamentari informa lill-Kamra li kien intlaħaq qbil sabiex id-diskussjoni fuq il-mozzjoni ta' sfiduċja fil-Gvern ippreżentata mill-Onor Anġlu Farrugia u l-Onor Joe Mizzi tibda minn nhar it-Tnejn, 23 ta' Jannar 2012 u tagħlaq f'nofsinhar tal-Ħamis, 26 ta' Jannar 2012.

L-Oppożizzjoni kellha tieħu siegħa u nofs mill-ħin tad-dibattitu, waqt li l-ħin kollu li jkun fadal ikun għall-Gvern.

Il-kumitat qabel li jekk ikun hemm il-ħtieġa, il-ħin allokat għad-diskussjoni jitwal xi ftit u Membru jkun jista' jitkellem għal ħin aktar minn kif stipulat fl-Ordnijiet Permanenti.

Il-kumitat irrefera għar-riżoluzzjoni Nru 285 dwar trasferiment ta' proprjetà lil diversi clubs u assoċjazzjonijiet, liema riżoluzzjoni kienet diskussa u approvata b'mod unanimu mill-Kumitat dwar l-Uffiċċju Nazzjonali tal-Verifika fid-9 ta' Jannar 2012.

Il-kumitat qabel li l-President tal-Kumitat dwar l-Uffiċċju Nazzjonali tal-Verifika jirrapporta lill-Kamra fis-seduta ta' dakinhar, 18 ta' Jannar, u dakinhar stess ukoll, il-Ministru għall-Kompetizzjoni Ġusta, Negozji Żgħar u l-Konsumatur iressaq il-mozzjoni li titqiegħed għall-vot mingħajr diskussjoni.

L-iSpeaker irrefera għal attendenza tal-pubbliku fis-seduti li matulha kienet se tiġi diskussa l-mozzjoni ta' sfiduċja fil-gvern u talab il-koperazzjoni tal-Membri fir-rigward tal-proċedura li se tiġi segwita għad-dħul tal-membri tal-pubbliku fl-iStrangers' Gallery.

L-Iskrivan tal-Kamra kellha tiddiskuti mal-Whips għar-rigward proċedura li se tintuża.

AFFARIJIET OĦRA

L-iSpeaker irrefera għad-dikjarazzjoni tal-Ġnus Magħquda li ddikjarat il-25 ta' Jannar bħala l-jum internazzjonali li jikkommemora l-vittmi tal-Olokawst.

Il-kumitat qabel li din il-kommemorazzjoni ssir fis-seduta tal-Erbgħa, 25 ta' Jannar 2012.

L-iSpeaker irrefera għall-programm ta' attivitajiet biex jiġi ċelebrat id-90 anniversarju minn mindu ġie mwaqqaf il-Parlament ta' Malta fl-1921 u kif kien miftiehem f'laqgħa preċedenti tal-kumitat, qassam lill-Whips kopja ta' ktejjeb dwar il-Parlament ta' Malta li kien se jitqassam fl-iskejjel.

L-iSpeaker talab lill-Whips jgħaddulu xi kummenti dwar il-pubblikazzjoni kemm jista' jkun kmieni.

Fi tmiem tal-laqgħa l-iSpeaker qassam kopja tal-minuti tal-laqgħa nru.

46 tal-Kumitat Permanenti dwar ix-Xogħol tal-Kamra li nżammet it-Tnejn, 16 ta' Jannar 2012.

Dawn il-minuti kellhom jiġu konfermati fil-laqgħa li jmiss.

Fl-4.29 pm il-kumitat aġġorna għal data li kellha tiġi komunikata aktar tard.

SKRIVAN TAL-KAMRA


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 48

It-Tnejn, 6 ta' Frar 2012 fis-6.30 pm

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar it-Tnejn, 6 ta' Frar 2012 fis-6.30 pm fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra

Affarijiet oħra

2 ta' Frar 2012 SKRIVAN TAL-KAMRA


IL-ĦDAX-IL PARLAMENT

LAQGĦA NRU.

It-Tnejn, 6 ta' Frar 2012

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fis-6.51 pm.

PREŻENTI

Il-Ministru tal-Intern u Affarijiet Parlamentari, l-Onor David Agius, l-Onor Frederick Azzopardi, l-Onor Anġlu Farrugia u l-Onor Joe Mizzi.

Il-minuti tal-laqgħa Nru 46 li saret fis-16 ta' Jannar 2012 u tal-laqgħa Nru 47 li saret fit-18 ta' Jannar 2012 kienu konfermati.

XOGĦOL TAL-KAMRA

L-Onor Carmelo Mifsud Bonnici, Ministru tal-Intern u Affarijiet Parlamentari, informa lill-Kumitat li nhar l-Erbgħa, 8 ta' Frar 2012 il-Parlament ma jiltaqax minħabba li fl-istess ħin kienet se tiġi konċelebrata l-quddiesa tal-ordinazzjoni episkopali tal-Monsinjur Prospero Grech.

L-Onor Mifsud Bonnici informa lill-Kumitat li huwa l-ħsieb tal-Gvern li nhar it-Tlieta, 7 ta' Frar, 2012 tibda d-diskussjoni fl-istadju tat-Tieni Qari tal-Abbozz ta' Liġi li jemenda l-Att dwar l-Unjoni Ewropea - Abbozz Nru. 101.

Qal ukoll li jekk id-diskussjoni ma tagħlaqx, titkompla t-Tnejn, 13 ta' Frar 2012 u jekk id-diskussjoni dan l-Abbozz tagħlaq titkompla d-diskussjoni dwar it-Tieni Qari tal-Abbozz ta' Ligi li jemenda l-Att dwar l-Edukazzjoni – Abbozz Nru 92.

Għal mistoqsija tal-Onor Joe Mizzi dwar meta kien se jiltaqa' l-Parlament wara t-13 ta' Frar, l-Onor Mifsud Bonnici qal li l-ħsieb huwa li l-Parlament jiltaqa' t-Tlieta u l-Erbgha, 14 u 15 ta' Frar imma li qabel jipproponi aġenda ried ikun jaf kemm hemm kelliema min-naħa tal-gvern u min se jkun imsiefer.

L-Onor Joe Mizzi staqsa meta se tiġi diskussa l-Mozzjoni numru 280 imressqa mill-Onor Jose' Herrera u l-Onor Michael Falzon dwar riforma fis-setturi tal-ġustizzja u l-intern.

Filwaqt li l-Ministru tal-Intern u Affarijiet Parlamentari assigura lill-Kumitat li l-mozzjonijiet kollha li hemm pendenti kienu se jigu diskussi, f'dak il-mument ma kienx f'pożizzjoni li jindika data għall-mozzjoni msemmija imma qal li dan se jagħmlu iktar 'il quddiem.

AFFARIJIET OĦRA

Mr Speaker ġibed l-attenzjoni tal-Kumitat li kien għad irid jiġi diskuss l-Ombudsplan għas-sena 2012 li tqieghed fuq il-Mejda tal-Kamra fis-seduta numru 387 tat-3 ta' Ottubru 2011.

Ma ntlaħaqx ftehim dwar data li fiha kellu jiġi diskuss l-Ombudsplan.

Mr Speaker fakkar ukoll lill-Membri li l-Kumitat kellu wkoll jiddeċiedi dwar il-proposta li s-Sette Giugno jibda jiġi kommemorat lejliet is-7 ta' Ġunju minflok fil-ġurnata proprja.

Deċiżjoni fuq dan il-punt tħalliet għal aktar 'il quddiem,

Mr Speaker irrefera għall-pubblikazzjoni tal-ktejjeb dwar il-Parlament ta' Malta li kien se jitqassam fl-iskejjel bħala parti mill-programm ta' attivitajiet biex jiġi ċelebrat id-90 anniversarju minn mindu ġie mwaqqaf il-Parlament ta' Malta fl-1921.

Huwa informa lill-Kumitat li wara li kien ħa nota tal-kummenti li ntbagħtu miż-żewg naħat tal-Kamra, kien se jipproċedi bil-pubblikazzjoni tal-ktejjeb.

L-Onor Joe Mizzi staqsa meta se jibda l-video streaming tal-laqghat tal-Kumitati fuq l-internet, liema servizz eventwalment kellu jiġi estiż għas-seduti tal-Kamra tad-Deputati.

Mr Speaker informa lill-Kumitat li l-proċess tal-ghazla kien lest u li l-kumpannija magħżula diġà giet avviċinata.

Qal ukoll li s-sejħa għat-tenders ma kenitx tkopri biss kamra wahda tal-kumitati imma li qabel ma tiġi installata fi kmamar oħra, is-sistema kellha tiġi ppruvata.

Mr Speaker qabel mal-Onor Mizzi li dan is-servizz jiġi estiż, kif kien maqbul fil-prinċipju fil-laqgħa nru.

29 tat-12 ta' Jannar 2011.

Għad-domanda tal-Ministru tal-Intern u Affarijiet Parlamentari dwar kif se tithaddem is-sistema, Mr Speaker qal li se jigu formulati linji gwida għal dan il-għan.

Fis-7.14 pm il-kumitat aġġorna għal data li kellha tiġi komunikata aktar tard.

SKRIVAN TAL-KAMRA


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 120

It-Tlieta, 7 ta' Frar, 2012

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar it-Tlieta, 7 ta' Frar, 2012 fis-7:15 p.m. fil-Kamra tal-Kumitati fil-Palazz il-Belt b'din l-aġenda:-

Approvazzjoni tar-Rapport dwar Paceville.

Affarijiet oħra.